Descarregar pdf dimecres, 17 d'octubre de 2007\nL'oncòleg italià Umberto Veronesi\nLa Universitat de Lleida nomena avui doctor honoris causa el professor Umberto Veronesi, considerat un dels millors oncòlegs del segle XX. Fundador d'un dels hospitals més avançats a nivell europeu en la cura del càncer, l' Institut Europeu d'Oncologia -del qual n'és actualment el seu director científic-, Veronesi va ser ministre de Sanitat del govern italìà de Giuliano Amato els anys 2000 i 2001. L'oncòleg italià participarà demà en la 26a Reunió de la Sociedad Espanyola de Sinologia i Patalogia Mamària (SESPM) que té lloc aquests dies al Centre de Cultures i Cooperació Transfronterera del campus de Cappont.\nFundador de l' Escola Europea d'Oncologia, referent mundial en la formació d'especialistes en el diagnòstic i la cura del càncer, Veronesi ha creat diverses societats vinculades a aquesta malaltia. Recentment, al 2003, va presentar la Fundació que du el seu nom amb la voluntat d'impulsar campanyes a favor de la salut i desenvolupar la ciència en països emergents. Entre altres càrrecs, destacar la presidència del Comitè d'experts en càncer de la Comissió de la Unió Europea des del 1994.\nUmberto Veronesi, que també rebrà avui el diploma de membre d'honor de l' Acadèmia de Medicina de Catalunya, també és conegut per les seues opinions, a voltes polèmiques, sobre les drogues, els transgènics o l'eutanàsia, tema sobre el qual l'any 2005 va publicar el llibre El dret de morir.\nFundació Umberto Veronesi\n26a Reunió de la Societat Espanyola de Sinologia i Patalogia Mamària (SESPM)\nEscola Europea d'Oncologia\nInstitut Europeu d'Oncologia


A poc més d'una hora de Barcelona, sense peatges, sense retencions, sense presses ... molt més a prop del que creus ha un paradís que no pots deixar de descubrir.Un paisatge màgic, ideal per a tota la família, des de simples passejades o rutes que exigeixen més preparació; des plàcida navegació en ca-iac, a escalades o grutes o descensos de barrancs; des d'un plàcid dia d'esquí familiar a pistes negres que tallen l'alè. Tot això i molt més ho trobaràs, en aquesta petita vall replet d'activitats i llocs màgics i pintorescs i tot a menys de 15 minuts del nostre camping.Te convidem a que descobreixis les nostres instal·lacions perquè puguis gaudir d'un agradable cap de setmana o una estada de diversos dies.\nEl Càmping Morunys, situat al centre de la Vall de Lord a poc més d'1 km de l'nucli de Sant Llorenç de Morunys i molt ccerca de el naixement de el riu Cardener. Orientat a sud la qual cosa li proporciona una temperatura suau durant tot l'any i amb un paisatge obert i meravellós. A 13 km de l'estacion d'esqui de Port de Comte ia 1 km de l'embassament de la Llosa de Cavall.\nJuny 24 a l'\nTaules amb banc


“Recordes la Sebahat? L’han empresonada” | l'esquena del món\n« “Gaza és pitjor que una presó, és el camp de concentració més gran del món”\nAras Abid Akram, la veu de les víctimes de Halabja que la pluja va salvar »\n14 gener 2010 per Laia Altarriba i Piguillem “Recordes la Sebahat Tuncel? Em vas dir que l’havies coneguda”, em pregunta en Quim. “Sí, i tant que la recordo”, li dic. “Doncs l’han empresonada també”. He trucat en Quim perquè m’informi de les darreres notícies que arriben del Kurdistan nord (la part que està ocupada per Turquia).\nEll entén i parla el turc, i també una mica de kurd; jo no hi entenc ni un borrall més enllà d’unes quantes paraules per saludar, així que no puc llegir la premsa kurda ni turca, només les traduccions en anglès que corren per internet sobre les notícies del Kurdistan. Sé que hi ha hagut més detencions: el dia de Nadal fins a 80 polítics kurds detinguts, alguns dels quals són alcaldes de ciutats importants. També hi ha diputats. Ja sumen 900 els representants polítics i socials kurds empresonats des del mes d’abril. Contra alguns d’ells encara no hi ha cap acusació formal concreta. He trucat en Quim, doncs, perquè ell està més informat de l’agreujament de l’onada repressiva els darrers dies.\nLa Sebahat Tuncel la vaig conèixer a Istambul el juliol de 2007. Jo hi era per cobrir les eleccions al Parlament turc.\nElla formava part del moviment d’alliberament kurd i es presentava com a candidata independent. L’elevada barrera del 10% dels vots necessaris al conjunt de Turquia perquè les paperetes emeses es converteixin en diputats va fer que els kurds decidissin presentar-se com a independents, única manera d’esquivar la barrera. Un cop al Parlament, els 20 que van aconseguir es van constituir en el grup parlamentari del DTP (Partit de la Societat Democràtica). La Sebahat va ser una d’aquestes noves diputades. El DTP ha estat il·legalitzat per l’Administració de Justícia turca aquest mes de desembre. L’excusa són els vincles que tindria amb el PKK, organització que Turquia titlla de terrorista però que els kurds majoritàriament senten que és qui defensa els seus drets.\nLa campanya electoral la Sebahat la va fer des de la presó, on hi era des del 2006 acusada de col·laborar amb la guerrilla del PKK. Anteriorment havia treballat per al programa de les Nacions Unides per al desenvolupament (PNUD) i per Amnistia Internacional. En sortir escollida va ser alliberada, perquè és el que marca la legislació turca. I es va convertir en la diputada més jove del parlament, amb poc més de trenta anys.\nPrimer la vaig conèixer per la seva foto als cartells electorals que omplien els barris pobres d’Istambul amb majoria de població d’origen kurd. Al cap de pocs dies, però, la vaig poder conèixer personalment. Va ser per casualitat. Havíem quedat amb l’amic que ens feia de traductor en un centre cultural kurd, i va arribar la Sebahat, que acabava de ser escollida diputada i, per tant, alliberada. Les dones que havien participat a la campanya li feien una rebuda. Ella els va voler agrair el suport i celebrar-ho en privat, sense els homes. Eren un centenar de dones a l’acte de benvinguda, i a mi m’hi van convidar també. Sense el traductor, no vaig entendre res del que els va dir en aquella sala, però sí que es notava en l’ambient i en el seu to de veu que compartien emoció i esperança. La majoria rondaven la trentena; del centenar, només una portava el cap tapat amb un vel. Dones joves, feministes, d’esquerres, implicades en les reivindicacions de drets col·lectius i individuals per al seu poble. La Sebahat i totes elles expressaven l’esperança que ha viscut els darrers anys el poble kurd a Turquia.\nEl que vaig viure no era una excepció: dels 20 diputats que van aconseguir els kurds el 2007, 8 eren dones (el 40%), la major part de les quals d’entre trenta i quaranta anys. A diferència d’aquest percentatge, la resta de formacions polítiques al la Gran Assemblea d’Ankara no arriben al 10% de dones.\nEn aquell moment, el moviment polític i social kurd confiava que el president Erdogan avançaria, tal com havia assegurat, en la democratització de l’Estat turc, en el respecte als drets humans i en el reconeixement de més drets col·lectius per a la població kurda. Dos anys i mig han torçat l’esperança.\nAixí, tot i que el ministre de l’Interior turc ha manifestat que no estava d’acord amb la il·legalització del DTP, fa pocs dies, des de les pàgines del rotatiu italià Il Manifesto, el líder del PKK empresonat en aïllament des del 1998, Abdullah Ocalan, lamentava que l’AKP (el partit que governa Turquia) “vol fer creure als estats europeus que treballa per la democratització i solució de la qüestió kurda”, però que “és el mateix Govern que ha fet lleis gràcies a les quals les presons turques estan plenes de nens kurds i fa poc, a Sirnak, cinc nens han estat condemnats a 305 anys de presó”. Ocalan continua: “Gràcies a aquest govern ha estat possible prohibir el DTP; i és aquest Govern el que humilia els kurds en emportar-se emmanillats els alcaldes kurds i evocar imatges de deportacions en camps de concentració”.\nLa Sebahat torna a estar empresonada i cada cop queden menys arguments on agafar-se per continuar mantenint l’esperança que avanci el procés de resolució del conflicte que havia fet possible la mà estesa de la guerrilla kurda per caminar cap a la pau.\nArxivat a Kurdistan, Turquia | Feu un comentari\tComments RSS\nAvisa'm per correu electrònic si hi ha més comentaris Sobre el periodisme\t“Si és que hi ha d’haver algun motiu per a la nostra existència, com a mínim hauria de ser la nostra habilitat d’explicar la història tal com és perquè ningú no pogués dir: «No ho sabem, ningú no ens ho ha explicat»”.\nL’esquena del món al TwitterError: Twitter did not respond. Please wait a few minutes and refresh this page.


Els Moviments pel Clima volen que el pla d’emergència climàtica s’apliqui en aquest mandat\nLes entitats valoren el ''canvi de discurs'' de l'Ajuntament ''desmitificant'' el creixement de port i aeroport\nEls Moviments pel Clima, que integren diferents entitats ecologistes, valoren el ”canvi de discurs” de l’Ajuntament ”desmitificant” el creixement il·limitat d’infraestructures com el Port i l’Aeroport arran de la declaració d’emergència climàtica i coincideixen en els reptes que s’han identificat però no en les mesures ni els terminis plantejats. Per això critiquen que la declaració presenti un pla de ”llarg termini” amb l’horitzó al 2030 i que en canvi, no es comprometi a la reducció d’emissions de GEH del 7,6% que marca l’ONU. Demanen doncs, que el pla d’emergència s’implanti durant el mandat actual i es prioritzin les mesures més efectives garantint una reducció anual mesurable.\nEn aquest sentit, les entitats ecologistes critiquen també que el pla no detalli la reducció d’emissions, ni el calendari ni el pressupost per a cada mesura. Consideren que no és possible fer un seguiment transparent d’efectivitat de les mesures sense un barem de mesura de les reduccions reals de cadascuna. També denuncien que no s’ha recollit la demanda dels Moviments sobre la creació del d’un organisme independent que supervisi de forma anual el compliment de la reducció d’emissions compromesa, que apostava per un ens format per agents socials i experts científics independents que representessin l’interès general sense la presència de lobbies.\nA banda, el moviment format per Climacció, Families For Future Bcn, Fridays For Future BCN, Moviment per la Justícia Climàtica – del qual forma part Ecologistes en Acció- i Rebel·lió o Extinció Bcn, també lamenta que part de les set demandes que reclamaven no han estat considerades, com ara una agenda per aturar l’ampliació d’infraestructures portuàries, aeroportuàries i viàries, així com l’expansió de línies de vol i rutes marítimes. També demanen que l’Ajuntament respongui de forma ”contundent” a l’anunci del govern espanyol d’invertir 1.500 MEUR en ampliar l’aeroport.\nEls Moviments pel Clima també critiquen que la declaració no presenta cap mesura estructural de reducció ”dràstica de l’ús dels vehicles motoritzats a banda de l’aplicació de la Zona de Baixes Emissions, que consideren que serà ”insuficient”. A més, demanen un nou impuls a la generació d’energia renovable als blocs d’habitatge i als equipaments municipals, ja que el pla actual només equival a transformar tan sols un 15 de l’electricitat i menys de la meitat de l’energia primària.\nDes de les entitats es lamenta que no es parli de la incineradora TERSA que va generar 322309 notes de CO2 el 2018, i demana un pla de tancament per a la infraestructura. Alhora, demanen una desvinculació total explícita de la gestió de les finances municipals del sector de les energies d’origen fòssils i de les entitats que el financer. També consideren que manquen mesures que garanteixin la producció als espais agraris urbans i periurbans com a font de subministrament a Barcelona.\nPer això, les entitats consideren que algunes de les mesures anunciades són massa ”genèriques” i que d’altres no resulten en una reducció apreciable d’emissions, perquè són actuacions urbanes ”micro”, com les actuacions en 200 escoles i 10 cobertes o façanes verdes.\nCanvi climàtic Emergència climàtica


El blog de Q&diet+N&diet: de febrer 2020\nQuè és l'eritritol i com s'utilitza\nQuè és l'eritritol?\nL'eritritol és un edulcorant de la família dels polialcohols o poliols (també són edulcorants d'aquesta mateixa família el xilitol o maltitol per exemple). És un edulcorant que pràcticament no aporta calories i és un 70% tant dolç com el sucre blanc. El cos converteix aquest edulcorant en glucosa molt lentament i no fa activar el pàncreas, per això es diu que té un índex glucèmic baix i que és apte per a diabètics. Actualment està mol de moda en dietes d'aprimament o altres dietes com la Keto.\nD'on s'extreu l'eritritol?\nL'eritritol es troba de manera natural en alguns aliments com algues, fruites o líquens quan estan molt madurs i també es pot aconseguir per un procés de fermentació del blat, blat de moro o algunes fruites. Per aquest motiu també podem trobar eritritol convencional i eritritol bio, ja que depenent de la procedència dels ingredients el fabricant podrà obtenir el certificat ecològic.\nCom utilitzar l'eritritol\nL'eritritol es fa servir per fabricar productes baixos en calories, sobretot sucs i begudes. Al ser soluble en aigua, el podem fer servir per substituir el sucre a la nostra llar ja que el podrem incorporar a begudes, iogurts... També el podrem fer servir per elaborar postres ja que tolera bé la cocció.\nL'eritritol és menys dolç que el sucre blanc, així que per aconseguir la mateixa dolçor, una bona equivalència seria que dues cullerades de sucre blanc corresponen a tres cullerades d'eritritol.\nPer a més informació pots llegir aquest article sobre l'eritritol.\nCefadol, glucoptimum i més a les nostres novetats de febrer\nPromocions febrer 2020\nAquest mes t'ajudem a combatre els refredats! Bi Complex instant t'ajudarà a tallar el refredat i els pegats Vaporpatch amb essències balsàmiques t'ajudaran a dormir millor. A més a més també tenim en promoció el propolis infantil en gotes (gust gerds) i l'oli essencial d'arbre del te en roll-on. Tot al 20% de descompte fins a finals de mes!\nNovetats febrer 2020\nCefadol és un complement per alleujar la cefalea o mal de cap. Conté matriarca, salze blanc, magnesi i vitamina B6. Es recomana prendre 1 càpsula 2 vegades al dia (matí i nit) amb un got d'aigua.\nComplement a base d'ingredients d'origen natural que ajuda a reduir el sucre en sang i millora l'assimilació dels hidrats de carboni. Amb mongeta blanca, banana, gymnema, coccinia, picolinat de crom i piridoxamina. Es recomana prendre de 2 a 4 càpsules al dia en funció de les necessitats o segons especialista.\nSegons els seus creadors, OmWater és una ampolla feta amb amor per transmetre bones vibracions a l'aigua. Tap de suro natural ecològic, ampolla de vidre 100% reciclat sense metalls pesats i funda de cotó orgànic. Dissenyada íntegrament a través de la Proporció Àurea, amb color blau que permet la solarització de l'aigua i decorada amb la lletra Om, la llavor de la vida i paraules de gratitut.\nXampú bio anticaiguda Corpore Sano\nIncorporem un nou xampú anticaiguda amb germinats de blat i soja que reforçen el cabell, ginseng que el revitalitza i àloe vera que hidrata. Estudis indiquen que millora un 94% a la caiguda de cabell i millora un 68% la seva densitat.\nMango deshidratat i cruixent, de cultiu ecològic. Ideal per a consumir com aperitiu o utilitzar per guarnicions i/o amanides. És bio, vegà i sense sucres afegits.\nRegenerador articular que es basa en 5 grups d'ingredients:\nactivadors de micronutrients articulars (cartílag de tauró, col·làgen, MSM i condroitin sulfat), reguladors de processos oxidatius (quercitina i resveratrol), fitoterapèutics, aminoàcids i vitamines i minerals. Es recomana prendre 1-2 càpsules al dia.\nCefadol, glucoptimum i més a les nostres novetats ...


query_builder 2 desembre 2020 15:05\nLa Comissió permanent de Protecció Civil homologa 5 plans d'emergències municipals i 30 d'autoprotecció d'activitats i instal·lacions\nEntre els Plans d’Autoprotecció (PAU) que s’han homologat avui destaquen els de l’aeroport de Reus i l’aeroport de Lleida-Alguaire\nTambé s’han homologat una desena de Plans d’Autoprotecció (PAU) d’instal·lacions industrials afectades per la normativa de risc químic, incloent l’empresa IQOXE.\nLa directora de Protecció Civil de la Generalitat, Isabel Ferrer, ha presidit aquest matí la reunió telemàtica de la Comissió permanent de Protecció Civil de Catalunya. A la reunió també ha assistit la Secretària General del Departament d’Interior, Elisabeth Abad; el director del Centre d’Atenció i Gestió de Trucades d’Urgències 112 Catalunya; Joan Delort, el director general de la Policia, Pere Ferrer; el director general dels Agents Rurals, Marc Costa; el director del Servei Meteorològic de Catalunya, Eliseu Vilaclara; el director general de l’Agència Catalana de l’Aigua, Lluís Ridao; el director general d’Energia, Seguretat Industrial i Seguretat Minera, Manel Torrent; el gerent del Sistema d’Emergències Mèdiques, Antoni Encinas; el Delegat Territorial del Govern a Tarragona, Óscar Peris, i diferents representants de la pròpia Direcció General de Protecció Civil, així com d'altres direccions generals i organismes i representants de les entitats locals.\nEn el marc de la reunió d’avui, la Comissió ha aprovat l’homologació de 5 plans d’emergències municipals i 30 plans d’autoprotecció d’activitats i instal·lacions PAU. Entre aquests darrers, avui s’ha homologat el PAU de l’aeroport de Reus, el de l’aeroport de Lleida-Alguaire i el d’una desena d’instal·lacions industrials afectades per la normativa de risc químic. Entre aquestes últimes, figura també l’empresa IQOXE que disposa des d’ara del PAU homologat un cop que l'empresa ha corregit les mancances detectades en les versions presentades anteriorment.\nCal recordar que la darrera reunió de la Comissió Plenaria de Protecció Civil es va celebrar el passat mes d’octubre, i es van homologar 33 plans d’emergències municipals i 150 plans d’autoprotecció.\nPLANS LOCALS DE PROTECCIÓ CIVIL\nPel que fa als plans locals, la Comissió d’avui ha aprovat l’homologació de 5 plans municipals. Tots ells són homologacions del pla multi-risc DUPROCIM que inclou procediments pels diferents riscos (naturals i tecnològics) que afecten a cada municipi. Per territori, es distribueixen així:\nGirona: 3 homologacions\nLleida: 1 homologació\nL’homologació dels 5 plans locals per municipis ha estat:\nDemarcació de la Catalunya Central (1 homologació)\nSanta Eulàlia de Riuprimer (homologació del DUPROCIM que inclou els següents: territorial bàsic i PROCICAT per Malalties Emergents d’Alt Risc; i especials d’incendis forestals, inundacions, nevades i sismes).\nDemarcació de Girona (3 homologacions)\nLa Cellera de Ter (homologació del DUPROCIM que inclou: territorial bàsic i per Malalties Emergents Alt Risc; i especials per incendis forestals, inundacions, nevades, sismes i ventades).\nCruïlles, Monells i Sant Sadurní de l’Heura (homologació del DUPROCIM que inclou: territorial bàsic i per Malalties Emergents Alt Risc; i especials per incendis forestals, inundacions, nevades, sismes i ventades).\nSant Pau de Segúries (homologació del DUPROCIM que inclou el territorial bàsic, per Malalties Emergents Alt Risc, i especials per inundacions, nevades, sismes i ventades).\nDemarcació de Lleida (1 homologació)\nIvorra (homologació del DUPROCIM que inclou: territorial bàsic i per Malalties Emergents Alt Risc; i especials per incendis forestals, nevades, sismes i ventades).\nAvui s’han presentat per homologar 30 Plans d’Autoprotecció (PAU) d’instal·lacions municipals, residències, esdeveniments i empreses privades. Per demarcacions, els PAU homologats són: 19 a Barcelona; 4 a Tarragona; 4 a la Catalunya Central; 1 a Girona i 1 a Lleida.


Cervetó AMPA: de maig 2021\nCONEIX L’ AMPA CERVETÓ: QUI SOM? QUÈ FEM?\nINSCRIPCIONS AL BICIBUS CURS 2021-2022\nCom ja sabeu, l' AMPA Cervetó es va interesar pel projecte BICI-BUS i n'està fent el seguiment.\nActualment s'estan fent proves pilot amb les escoles Pereanton i Salvador Espriu, de moment les úniques viables en quant a famílies interessades.\nAquí us deixem el formulari d'inscripció per a totes aquelles famílies interessades de cara al curs vinent:\nPublicat per Cervetó AMPA a 16:00\nEtiquetes de comentaris: ampa, bicibus, cerveto, granollers, pedala\nAlguns de vosaltres ens heu demanat propostes per l'estiu, per valorar l'oferta de casals d'estiu pels nens i nenes.\nAquí us deixem alguns dels casals que coneixem, ja sigui per experiències pròpies o per informació que ens ha arribat per diversos canals.\nOFERTES PROMOGUDES PER L'AJUNTAMENT DE GRANOLLERS\nL'Ajuntament té un recull d'ofertes d'activitats d'estiu que possiblement anirà actualitzant, aquí us deixem l'enllaç:\nVal a dir que cada any l'Ajuntament engega el programa Fes-te l'estiu amb propostes portades a terme als equipaments municipals. El període d'inscripció d'aquests casals finalitza avui, 9 de maig, igualment us deixem l'enllaç per si hi hagués període de repesca o us sigués útil de cara a l'any vinent.\nMilnotes és una companyia i escola de teatre, aquí us deixem la informació dels casals:\nESCOLA DE DANSA SWING\nL'escola de dansa Swing té la següent oferta:\nIndoorwall Granollers és una escola d'escalada que també ofereix casal d'estiu. Trobareu més informació de les instal·lacions al següent enllaç:\nL'escola d'idiomes Cambridge té diversos casals, aquí us deixem la informació:\nTENIS PADEL GRANOLLERS\nEn el següent enllaç trobareu la informació:\nL'oferta de l'escola d'anglés la podeu consultar al següent enllaç:\nL'empresa Aprentik ofereix diversos casals tecnològics que es portaran a terme a la Roca Umbert. Aquí us deixem l'enllaç:\nSi ens arriba més informació d'algun altre casal, actualitzarem l'entrada i en tornarem a fer difussió. Si voleu fer alguna aportació feu-nos-ho arribar al mail de l' AMPA (ampa@cerveto.com) i l'inclourem.\nPublicat per Cervetó AMPA a 15:25\nEtiquetes de comentaris: ajuntament granollers, ampa, campus, casal, cerveto, estiu\nCOALIMENT HANDBALL EXPERIENCE 2021\nJa tenim dia pel Coaliment Handball Experience: Diumenge 6 de juny pel matí.\nPer a que els vostres fills i filles puguin participar només heu de fer la inscripció a través del següent formulari:\nImportant: el mínim de participants per grup bombolla serà de 10, així que, si esteu interessats, haureu d'engrescar als companys de classe!\nSeguidament us donem més detalls que ens han fet arribar:\nLes Trobades d’Handbol Escolar COALIMENT modifiquen el seu format i s’adapten a la situació de restriccions actual.\nCOALIMENT HANDBALL EXPERIENCE és una activitat en l’àmbit d’educació física adreçada a les escoles d’etapa de primària. L’activitat té una durada de 2 hores i està dissenyada per tal de mantenir els grups bombolla. Es realitza en el recinte del Palau d’Esports de Granollers i consisteix en un circuit amb diferents estacions en les quals es realitzaran diferents activitats per tal d’apropar l’esport de l’handbol a les nenes i nens.\nL’activitat va dirigida a nenes i nens d’entre 5 i 12 anys (des de P5 fins a 6è de primària).\nL’objectiu és que les nenes i nens juguin i practiquin per primera vegada l’handbol, coneguin la història del Club Balonmano Granollers i de l’handbol, visitin les instal·lacions Olímpiques de Granollers, interactuïn per primera vegada amb jugadors i jugadores d’elit i un munt de sorpreses més.\nRealitzarem un Tour a les instal·lacions olímpiques del Palau d’Esports de Granollers.\nEns explicaran la història de l’Handbol i el Club Balonmano Granollers.\nFarem una fitxa conjuntament durant l’activitat per recollir tot el que aprendrem.\nParlarem amb esportistes d’elit que ens ensenyin moltes coses.\nEntregarem a cada participant una samarreta i pantaló de la jornada.\nJugarem a Handbol i ens ho passarem molt bé!\nFotografia de la jornada que es podrà descarregar a les nostres xarxes del club.\nNomés podrà accedir a la instal·lació els participants registrats prèviament al nostre formulari. Les famílies dels participants no podran accedir.\nCada escola que concerti l’activitat COALIMENT HANDBALL EXPERIENCE gaudirà en exclusiva del recinte del Palau d’Esports de Granollers. Es respectaran totes les mesures Covid durant el desenvolupament de l’activitat.\nTots els participants tindran dret a una entrada més dues invitacions per als partits del KH-7 BM Granollers contra BM Atlético Guardés del dia 15 de maig i el partit del Fraikin BM\nGranollers contra BM Recoletas Atlético Valladolid del dia 22 de maig.\nEl mínim de participants per grup bombolla serà de 10.\nA cada grup bombolla se li assignarà dos monitors/es del BM Granollers que acompanyaran el grup durant les dues hores que dura l’activitat. Aquests dos monitors seran els encarregats de realitzar l’activitat durant la pràctica d’Handbol a la pista, dividint el grup bombolla en dos equips per tal de fer un partit entre ells.\nSerà indispensable que pel bon desenvolupament de la jornada hi hagi un responsable d’escola acompanyant a tots els grups bombolla (només una persona de referència per a tots els grups).\nPublicat per Cervetó AMPA a 17:36\nEtiquetes de comentaris: ampa, cerveto, coaliment, esport, granollers, handball


Mainat i la seva dona, davant del jutge diumenge per l'intent d'assassinat - Diari de Girona\nMainat i la seva dona, davant del jutge diumenge per l'intent d'assassinat\nTenen altres causes obertes en jutjats de violència contra la dona\nefe | barcelona 21.10.2020 | 19:19\nAngela Dobrowolski EP\nEl productor televisiu i membre del grup La Trinca Josep Maria Mainat declararà el proper diumenge com a testimoni davant del jutge de Barcelona que investiga per intent d'assassinat la seva dona, Angela Dobrowolski, qui també serà interrogada, per segona vegada, en qualitat d'investigada.\nSegons han informat a Efe fonts jurídiques, el jutge ha citat Mainat a les 10:00 hores del pròxim 25 d'octubre per interrogar-lo pel que va passar la matinada del 22 al 23 de juny, quan va haver de ser ingressat per un coma hipoglucèmic que va acusar la seva esposa d'haver provocat injectant una sobredosi d'insulina mentre dormia.\nDesprés que declari Mainat, qui per la seva condició de testimoni haurà de respondre a totes les parts, ho farà qui encara és la seva dona, Angela Dobrowolski, a qui el titular del jutjat d'instrucció número 32 de Barcelona investiga des de fa mesos per l'intent d'assassinat del productor televisiu.\nDobrowolski, de 37 anys i que estudia últim curs de Medicina, ja va declarar davant del jutge després de ser detinguda pels Mossos d'Esquadra acusada d'intentar matar Mainat, en un compareixença en què va mantenir que s'havia limitat a injectar al seu espòs un compost vigoritzant, perquè ell l'hi va demanar per al tractament antiedat que segueix des de fa anys.\nDesprés de la seva declaració com a investigada -en la qual encara no estava personat Mainat, com a acusació particular-, la Fiscalia va demanar l'ingrés a la presó preventiva d'Angela Dobrowolski, però el jutge va acordar deixar-la en llibertat provisional, amb l'obligació de comparèixer periòdicament al jutjat.\nAmb les dues declaracions, el jutge tractarà de reconstruir el que va passar la nit en què Mainat, diabètic i de 72 anys, va patir una accentuada baixada de sucre que li va provocar un coma hipoglucèmic, quan ja s'havia ficat al llit després de passar una vetllada amb la seva dona i els seus dos fills petits.\nVa ser la mateixa Dobrowolski qui va trucar a l'ambulància per alertar de l'estat del seu marit, qui, quan ja estava estès a la llitera esperant el seu trasllat a l'hospital, va trucar a la mainadera dels seus fills per revelar-li: "Ha estat ella, ha volgut matar-me".\nVa ser Pol Mainat, fill del productor i de l'actriu desapareguda Rosa Maria Sardà, qui va presentar la denúncia que va donar peu a la detenció de Dobrowolski, qui el 21 de setembre passat va tornar a ser arrestada acusada de cobrar dos xecs d'un talonari en blanc sostret al seu marit -de 2.900 i 1.200 euros-, falsificant la signatura d'aquest.\nA més d'aquestes dues declaracions, el jutge té previst interrogar en les pròximes setmanes el personal de l'ambulància que va atendre Mainat després de patir el coma, han afegit les mateixes fonts.\nA més d'aquesta investigació per intent d'assassinat, el productor televisiu i la seva dona tenen altres causes obertes en jutjats de violència contra la dona, arran de les denúncies creuades que tots dos es van interposar, acusant-se mútuament d'agressió.\nAquestes suposades agressions han estat esgrimides per les dues parts en el tempestuós procés de divorci que mantenen Mainat i la seva dona, en el qual està en joc la custòdia dels seus dos fills, de 8 i 5 anys, i un suculent patrimoni.\nLa guerra dels Mainat s'enverina amb noves denúncies creuades.


Sou aquí: Inici Activitats Clubs de lectura\nA partir de l'11 de gener es reobren les inscripcions als clubs de lectura per a adults i juvenils amb places disponibles de la temporada 2022.\nEls clubs de lectura són tertúlies formades per grups de persones que llegeixen el mateix llibre i es reuneixen periòdicament per comentar-lo. Les trobades s’adrecen a tothom qui tingui ganes de llegir, conèixer altres lectors i conversar sobre el món dels llibres i la literatura.\nLes Biblioteques Municipals de Sabadell us ofereixen 20 clubs que poden ser del vostre interès. La biblioteca s’encarrega de proporcionar a tots els participants un exemplar del llibre seleccionat per sessió. Un cop finalitzada la lectura, i coincidint amb una nova trobada, s’intercanvia aquest llibre per un nou títol.\nPer participar-hi només cal tenir el carnet d’usuari de les biblioteques municipals i sol·licitar la preinscripció a través del formulari en línia o a la biblioteca on es farà el club que més interessi.\nEl període de preinscripció comença l’1 de desembre i finalitza el 19 de desembre de 2021. Durant aquest període, únicament es podrà sol·licitar la preinscripció a un club de la xarxa.\nA partir del 23 de desembre es confirmarà la disponibilitat de plaça per correu electrònic.\nEn el cas de superar el nombre màxim de participants per club, el 28 de desembre es farà un sorteig a la biblioteca Vapor Badia i es comunicarà el resultat a les persones admeses.\nLes persones inscrites que no hagin estat admeses quedaran en llista d’espera.\nFulletó clubs de lectura per a adults i juvenils 2022\nFulletó clubs de lectura infantils i juvenils 2021-2022


Els inicis de CitySens es remunten a gener de 2012, quan Xavi Rius va muntar el seu primer jardí vertical hidropònic de tomàquets en el seu laboratori com a part de la tesi doctoral en nanosensors a la Universitat Rovira i Virgili de Tarragona.\nDurant la tesi, Xavi va conèixer a Francisco Andrade i Pär Blanking. Junts van decidir explorar com les persones que vivim a les ciutats ens relacionem amb les plantes. Després de realitzar enquestes, entrevistes i reunions en grup, van descobrir que les principals barreres per a gaudir de més natura a casa o a la feina són la manca de temps, espai i coneixements per cuidar-les. Per solucionar aquests problemes es va crear CitySens.\nDesprés de polir la idea inicial amb més de 5 prototips, es va desenvolupar un primer disseny del jardí vertical CitySens que va tenir molt bona acollida per part dels primers 70 visionaris que van comparar els primers jardins verticals CitySens. Les seves opinions i idees es van incorporar al disseny final del producte, realitzat per Pär blanking i Lúcid Product Design Agency.\nAl novembre de 2015 el jardí vertical CitySens va sortir al mercat amb una campanya de micromecenatge que va rebre el suport de 265 mecenes i va aconseguir superar l'objectiu de la campanya en tan sols 48 hores.\nAmb el temps, el jardí vertical s'ha anat complementat amb diverses famílies de plantes, opcions de personalització i kits ecològics per plantes.\nA l'abril de 2019 CitySens llança al mercat una nova prestatgeria per a plantes: un disseny modular amb reg automàtic i fabricat amb fusta de faig PEFC i polipropilè 100% reciclat. La nova campanya de crowdfunding rep el suport de 130 mecenes.\nJuntament a la prestatgeria per a plantes, dissenyen un sistema de reg automàtic gota a gota. Es tracta d'un sistema d'autoreg per goteig amb un disseny minimalista i ataractiu, ideal per regar les plantes de la prestatgeria així com a autoreg per a plantes d'interior o reg automàtic per a plantes d'exterior.\nL'impuls de la nova prestatgeria per a plantes CitySens fa possible que a partir de Setembre de 2019 tots els productes CitySens es fabriquin amb polipropilè 100% reciclat i 100% reciclable.\nEl 2020 surt a mercat la nova test de paret CitySens, una solució modular per muntar murals verds a qualsevol paret. El test de paret manté l'ADN de CitySens: és modular, inclou sistema de reg, es fabrica amb materials 100% reciclats i té un impacte social positiu.\nDes del primer dia, tots els productes CitySens es munten i s'empaqueten a les fundacions Santa Teresa (El Vendrell, Tarragona) i Pere Mata (Reus, Tarragona). D'aquesta manera, es dóna suport a la gran tasca que desenvolupen aquestes fundacions per la inclusió social i laboral de persones amb capacitats diferents.\nLa missió de l'equip CitySens\nL'equip emprenedor el formen Irene Martín, Judit Escarrà i Xavi Rius. A més, Francisco J. Andrade i F. Xavier Rius Ferrús formen part de l'equip com a assessors.\nTreballem per apropar la natura a totes les persones que vivim a les ciutats. Mitjançant el disseny i la tecnologia, proposem productes pràctics, inspiradors i adaptats a les necessitats de l'estil de vida actual.\nTot l'equip CitySens comparteix valors de responsabilitat social, mediambiental i econòmica. Per això treballem amb passió perquè aquest projecte tingui el menor impacte en el medi ambient i un impacte positiu en la societat.\nPer sobre de tot, CitySens és una realitat gràcies a el suport de totes les persones que han decidit gaudir dels productes CitySens a casa o la feina. Gràcies pel vostre suport!\nTROBA EL TEU CITYSENS


Cursos Breakers de disseny i creació digital\nDate E.g., 12/11/2019\nEn aquest curs, totalment gratuït, els participants podran aprendre a fer ús d’una tecnologia innovadora, introduint-se en un nou món on podran treballar en equip utilitzant impressores 3D, fent així realitat tot el que s’imaginin.\nPer poder apuntar-te has de tenir entre 16 i 23 anys, interès en la informàtica, la tecnologia o el disseny i, sobretot, moltes ganes de participar en un projecte d’aquestes característiques. A Barcelona hi ha dos fablabs (laboratoris de fabricació) on es realitzarà aquest programa, a Ciutat Meridiana i a l’espai Soko Tech. A Castelldefels tindrà lloc a l’espai Tinkerers.\nA Castelldefels tindrà lloc cada dimarts i dijous a partir del 19 d’octubre i acabant el 21 de novembre. L’horari és de 16h a 20h. L’espai Tinkerers està situat al carrer Esteve Terrades, 1 de Castelldefels. Podeu veure el flyer aquí.\nPer la seva banda, a Barcelona es farà tots els dimarts i dijous començant el 17 d’octubre i finalitzant el 28 de novembre, l’horari és de 15:30 a 18:30. El Soko Tech està situat al carrer Vallès i Ribot, 36 de Barcelona. Clic aquí per veure el flyer.\nTambé a Barcelona, però a la zona de Ciutat Meridiana, es farà tots els dilluns i dijous començant el 23 d’octubre i finalitzant el 4 de desembre, l’horari és de 15:30h a 18:30h. L’Ateneu de Fabricació de Ciutat Meridiana està situat Avinguda dels Rasos de Peguera, 232 de Barcelona. Podeu veure el flyer aquí.\nSi t’agrada la tecnologia i estàs interessat en apuntar-te, pots fer-ho a través del següent qüestionari.\nfabricació digital, accessibilitat i tecnologia


Matadepera es converteix en el municipi més ric d'Espanya -\nSegons les dades publicades en aquest dimarts per l’Agència Tributària, Matadepera es va convertir en 2018 en el municipi, amb una mitjana de 218.788 euros, en el municipi més ric d’Espanya. Aquest increment, que suposa una multiplicació per quatre de la seva renda bruta, ha desbancat amb molta diferència a Pozuelo de Alarcón, a Madrid.\nLes dues províncies a les quals pertanyen aquests municipis tornen a copar els deu primers llocs de la llista dels prop de 3.000 que la integren quan s’ordena per renda (disponible o bruta) de més a menys. Els municipis que formen part d’aquesta estadística han de tenir més de 1.000 habitants. Després de Matadepera i Pozuelo apareixen altres habituals, com Boadilla del Monte (46.386), Alcobendas (45.580), Sant Just Desvern (43.095) o Sant Cugat del Vallès (43.084).\nL’estadística de declarants de l’IRPF per municipis del 2018 suposa la desaparició del llistat dels ‘top’ d’Avinyonet del Penedès, que en la classificació del 2017 va fer un salt fins al segon lloc. Aquest ascens es va deure a la distorsió provocada pel fet que Maurici Botton Carrasco, exaccionista de Danone, tenia la residència en aquest municipi de l’Alt Penedès i que alguna operació de cobrament de dividends o realització de plusvàlues va generar aquest augment.\nDels 25 primers municipis en els quals es declaren més rendes, només tres no pertanyen ni a Madrid (un total de 10) ni a Barcelona (un total de 12). Un és Rocafort, a València, amb una mitjana de 52.320 euros; un altre és Peralada (Alt Empordà), amb 46. 576 euros; i un altre Valldemosa, a Mallorca, 44.773 euros. Aquest fet marca la desigualtat regional, accentuada per la creixent centralització de les dues grans urbs.\nA Catalunya, la llista de 10 municipis amb més renda declarada, que encapçalen Matadepera, Sant Just Desvern, Sant Cugat del Vallès i Alella, la completen Sant Vicenç de Montalt (Maresme), Cabrils (Maresme), Sitges (Garraf), Teià (Maresme), Castelldefels (Baix Llobregat) i Cabrera de Mar (Maresme).\nPer contra, Zahínos (Badajoz) es manté com el municipi de més de 1.000 habitants de menor renda, amb 12.459 euros per habitant de mitjana malgrat experimentar un notable repunt des dels 11.480 euros de l’exercici anterior. Li segueixen El Palmar de Troia (Sevilla), amb 12.560 euros, Pobla de Obando (12.575 euros) i Figuera de Vargas (12.661 euros) i el Tornavacas (12.965 euros). La renda bruta mitjana en l’àmbit nacional és de 27.632 euros.\nDels 25 primers municipis en els quals es declaren més rendes, només tres no pertanyen ni a Madrid ni a Barcelona. Click To Tweet


La V de la Diada, a un pas d'igualar els inscrits de la Via Catalana - VilaWeb\nLa V de la Diada, a un pas d'igualar els inscrits de la Via Catalana\nAhir al matí ja hi havia més de 400.000 inscrits · Vegeu-ne l'ocupació tram per tram\nQuan falten sis dies per a l'11 de setembre, creix molt i molt el nombre d'inscrits a la V que organitzen conjuntament l'ANC i Òmnium. El ritme d'aquests darrers dies ha estat d'unes 20.000 inscripcions diàries, i el total ateny les 400.000, segons que ha confirmat l'organització. L'objectiu és arribar, pel cap baix, a la xifra de participants de la Via Catalana de l'any passat: 455.000. El nombre final, comptant-hi els no inscrits, va triplicar aquesta quantitat. I ara hom pensa que passarà igual.\nAhir, en una conferència de premsa, en va parlar la presidenta de l'ANC, Carme Forcadell: 'Aquest matí hem superat els 400.000 inscrits. En tenim 400.387. Estem en disposició de superar els de l'any passat.'\nI va afegir: 'Els ciutadans han respost molt positivament. Estem contents, però no som prou. Hem de ser més perquè aquesta sigui la mobilització més gran de la història d'Europa. Ho podem fer, per assegurar que serà la Diada definitiva. Ho hem de fer possible entre tots.'\nArtur Mas es reunirà --com ja va fer l'any passat-- amb els promotors de la Via Catalana. Forcadell i la presidenta d'Òmnium Cultural, Muriel Casals, han confirmat que es trobaran amb el president de la Generalitat quan s'hagi acabat la mobilització de a V, que esperen que sigui 'la mobilització més multitudinària de la història d'Europa', i que superi el rècord de la cadena humana de l'any passat. 'El 9-N votarem i el 9-N guanyarem, aquest és el missatge que traslladarem al president', ha avançat Forcadell.\nL'escenògraf Lluís Danés ha estat l'encarregat de dissenyar el vèrtex del mosaic de la V, que tindrà aquest aspecte:\nAixí serà el vèrtex de la V q he dissenyat per l'#11s2014 per #ANCentral pic.twitter.com/7HqhbJhKX8\n— Lluis Danes (@Lluisdanes) September 4, 2014\nEls trams per omplir\nL'organització insisteix que la feina encara no és feta, i que cal que hi hagi més gent inscrita per a fer el gegantí mosaic amb la senyera entre la Gran Via i la Diagonal. Dels 73 trams en què es divideix el recorregut d'11 quilòmetres, ahir al matí 45 ja eren plens o gairebé, i n'hi havia força que tenien molta ocupació. Però encara en quedaven uns quants amb poca ocupació.\nEls trams de les parts centrals de la Gran Via i de la Diagonal s'han omplert molt aquests últims dies, però encara n'hi ha per omplir. Els més buits són:\nA la parta alta de la Diagonal, del 6 al 9, entre el carrer de Numància i el carrer de Loreto.\nA la part baixa de la Diagonal, el tram 28, entre els carrers de Nàpols i Sicília.\nLa Gran Via s'ha anat omplint força, però hi ha trams encara força buits a la part central: concretament el 54, entre Casanova i Muntaner; el 46, entre Vilamarí i Entença; i també els trams extrems: entre el 37 i el 42.\nRitme alt d'inscripcions\nLa web ullsvermells.com compta al moment el tant per cent d'ocupació de cada tram. Ahir, durant el dia, una part important de la V es va anar omplint a un ritme intens; hi havia un 28,8% de trams plens; un altre 28,8%, quasi plens; un 20,5%, amb una ocupació alta; un 15,1%, amb una ocupació mitjana; un 4,1%, amb poca ocupació; i un 2,7 % amb ocupació baixa.\nEn aquesta web hi ha un munt de col·laboradors que fan estudis estatístics i gràfics per veure l'evolució de l'ocupació dels trams. Heus ací una comparativa entre ahir i el 23 d'agost:\nAixò ja té més bona pinta, però encara no hem acabat #inscripcioV no et quedis a Casa, apuntat http://t.co/m9UeHibwZ9 pic.twitter.com/A3RzQIbKQb\n— SalVi ||★|| V65 #DUI (@Salvigrau72) September 2, 2014\nUn altre indicador de la gran mobilització per a omplir la V és el nombre d'autocars. N'hi ha 1.538 de reservats, i pràcticament ja no en queden de disponibles.\nLa venda de samarretes s'ha disparat: segons l'organització, ja se n'han venudes més de 150.000.\nGràfic que il·lustra l'ocupació de la V de la Diada, a 4 de setembre. Autor: Joan Bozzo, col·laborador d'Ullsvermells.com\nUn cable solt a Tarraco Arena: la història real del robatori de dades de l’ANC


Video de la festa massiva final amb 70.000 independentistes de 'Junts pel Sí' #NouEstat #27s2015 | Infoindepe\nVideo de la festa massiva final amb 70.000 independentistes de 'Junts pel Sí' #NouEstat #27s2015\nMas, Junqueras i Romeva es deixen l’ànima davant 70.000 persones per transmetre que la història del país passa per aquest diumenge Guifré Jordan @enGuifre. - Junts pel Sí apunta a la majoria absoluta després de la festa multitudinària que ha suposat el míting de final de campanya. Més de 70.000 persones han omplert l’Avinguda Maria Cristina de Barcelona per presenciar l’acte més emocionant de la campanya de Junts pel Sí, que ha tingut el clímax en els discursos èpics d’Artur Mas, Oriol Junqueras i Raül Romeva. Els tres líders que han de portar el país a la independència s’ho han deixat tot per emocionar el públic tot recordant avis, fills i néts. Artur Mas ha demostrat per què és un gran capital pel procés i per què ha persuadit ERC i les entitats d'investir-lo com a president amb unes paraules de pura adrenalina, energia i determinació, conscient que poden passar a la història. El cap de l'executiu català ha deixat clar que les urnes tornaran a ser-hi aquest diumenge per portar el Principat a “la justícia social, la prosperitat econòmica, la solidaritat, la igualtat i la llibertat”.\nA més, ha recordat que “aquest país ha fet una cosa extraordinària: partits que venien de llocs tan diferents s’han posat d’acord” per posar per davant de tot el país. Tampoc s’ha oblidat de tots els obstacles pels quals ha passat el procés, però ha exclamat amb la veu trencada que “ha valgut la pena” i que “ni els atacs, ni els insults, ni les querelles, res és important”. El número 4 de Junts pel Sí també ha tingut un record a les generacions que van salvar la llengua.\nAl seu torn, Oriol Junqueras, amb llàgrimes als ulls, ha fet un discurs que ha posat la pell de gallina a la gran massa d’independentistes que l’escoltaven. Ha recordat el seu avi que, tot i anhelar la llibertat, “sabia que era molt difícil, estava convençut que no ho aconseguiríem”. I ha continuat de manera contundent: “Jo li prometia que un dia ho aconseguiríem. I aquest dia ha arribat”.\nEl prestigiós historiador, sabedor que la Història pot passar per aquest diumenge, ha advertit: “Ara estem a punt de regalar a la nostra gent el més gran dels presents que es pot fer a quealsevol persona: la llibertat. Ara no ens rendirem”. El líder d’ERC ha demanat “persistir fins diumenge per aconseguir un futur més just i digne”.\nRaül Romeva no s’ha quedat curt i ha tancat l’última festa abans del 27S de Junts pel Sí apel·lant al factor que representa la candidatura que encapçala: “Ho farem, i ho farem molt bé perquè ho farem junts. Per tothom, amb tothom, per les generacions que de venir i sobretot les que ho van intentar”. Esperança, il·lusió, futur i oportunitat única han estat els altres conceptes que un Romeva especialment punyent ha fet servir per instar els assistents a fer un últim esforç per convèncer tothom per fer costat a Junts pel Sí.\nAl seu torn, els membres destacats de la societat civil que ocupen els primers llocs de la llista per Barcelona també han apel·lat a la història per demanar el vot. “Macià ens va demanar que fóssim dignes de Catalunya. Ara és l’hora de la dignitat”, ha dit Carme Forcadell. El president de Súmate, Eduardo Reyes, ha afirmat que s’ha de votar independència “perquè els nostres fills puguin dir: aquest país el van construir els nostres pares i avis per a donar-nos una vida més digna”. Muriel Casals ha destacat la necessitat de fer una Catalunya millor per a fer un món millor.\nEn un acte molt divers, que s’ha allunyat molt d’un míting estàndard per la quantitat de veus que s’han sentit i el protagonisme de la música, un dels moments més emotius ha estat la pujada a l’escenari de tots els candidats, que ha precedit la interpretació de l’himne de la campanya, ‘Més lluny’, per múltiples cantants encapçalats per Lluís Llach, que al costat dels caps de llista de la formació a Lleida i Girona també ha dedicat unes paraules punyents al públic.\nhttp://www.directe.cat/noticia/435743/final-de-festa-apoteosic-de-junts-pel-si-amb-el-miting-mes-massiu-que-catalunya-recorda Publicat per


Les classes ens conviden a prendre consciencia del nostre esquelet, de les seves parts i relacions, per tal d’alliberar feina a la musculatura. El procés d’aprenentatge és basa en el “no esforç muscular”, com ho fa un nadó quan aprèn a funcionar. Aquest suau procés ens invita a descubrir els hàbits no funcionals i a generar un ús més eficaç de nosaltres mateixes, donant pas a la sensació de fer sense esforç accions que fem en el nostre dia a dia: caminar, esperar el bus, seure davant de l’ordinador, tocar el violí, ballar, cordar-te les sabates, ajupir-te, fer l’amor o piruetes. Al cap i a la fi, guanyar en qualitat de vida.\nVeure dossier amb calendari d’activitat\nEl cicle de sessions tindrà una periodicitat setmanal, els dilluns de 18:30 a 19:30h.\nReserva aquí el primer mes o l'abonament per sessions puntuals!\nNomés cal que portis roba còmode!\nAbonament mensual regular: 40€ mensuals, per transferència al compte del BES.\nAbonament de 4 classes puntuals per trimestre: 40€ per transferència al compte del BES.\nClasse de prova: 7€ a pagar en el moment de fer-la.\n« L’amor propi, tenir cura d’un mateix – La Cura en l’Acompanyament


Escolta la Bíblia gratis on-line, mp3 amb català. Primera epístola de l'Apòstol Pau als Tessalonicencs\nPrimera epístola de l'apòstol Pau als tessalonicencs\nTant la primera com la segona epístola als tessalonicencs van ser escrites quan Pau es trobava a Atenes, juntament amb Timoteu i Siles.\nPau, Siles i Timoteu van arribar a Tessalònica després dels incidents ocorreguts a Filips, on Pau i Siles van ser bastonejats, empresonats i expulsats de la ciutat. D'allà van baixar a Tessalònica on després de predicar la Paraula de Déu durant tres dissabtes van tenir que fugir al revoltar-se els jueus en contra de la Paraula. De Tessalònica sortiren cap a Berea on, un cop els jueus de Tessalònica saberen que hi predicaven la Paraula, vingueren a revoltar la ciutat veient-se obligat, Pau, a marxar cap a Atenes.\nA l'epístola Pau reflecteix la seva preocupació per la comunitat de Tessalònica degut als incidents esdevinguts i el poc temps que Pau va tenir per instruir als tessalonicencs. Això va portar Pau a enviar Timoteu d'Atenes a Tessalònica per comprovar com es trobava l'església, no fos que la comunitat s'hagués apartat del camí.\nLa primera epístola de l'apòstol Pau als tessalonicencs exhorta als germans a romandre ferms en la fe mostrant-los que ells, al igual que la primera església a Jerusalem, els hi ha tocat patir persecució per part dels seus contemporanis. Pau exhorta els germans a estimar-se mútuament i ha viure una vida amb dignitat i ordre.


cotó de sucre: de juliol 2011\nTot i que és estiu ens agrada engegar el forn. Ens ho passem bé fent coques amb recapte, pizzes, empanades, i totes les variants possibles fetes amb pasta de pa o amb alguna massa emparentada amb la del pa, només hi ha el petit incovenient d'haver de patir l'escalfor afegida de forn.\nEns encanta fer sopars d'estiu a la fresca, d'aquells que cadascú s'agafa el que vol, amb tot d'amanides divertides combinades amb una varietat de coques improvisades amb el recapte que tinguem aquell dia, amb pizzes diferents i empanades amb farciments poc tradicionals.\nAixí és com hem arribat a la recepta d'avui, una focaccia en forma de bola o magdalena farcida de gustos mediterranis. El llibre Pizza, calzone & focaccia ens ha ajudat a fer-la.\nINGREDIENTS: (per a 24 boles)\n- 375g de farina de força\n- 25 g de llevat de forner\n- 25 cc d'oli d'oliva bo\n- 200-225 cc d'aigua tèbia\n- 8 cullerades de salsa pesto\n- 24 tomaquetes cirera\n- 300 g de mozzarella a dauets\n- branquetes de romer per a guarnir\nMassa: es posa la farina i la sal dins d'un recipient, s'hi fa un espai al mig i s'hi esmicola el llevat, s'hi posa l'aigua i l'oli i es barreja fins que es desfà el llevat. Es treballa la pasta uns 10 minuts, fins que quedi homogènia i elàstica. (En el llibre hi diu que es treballa a mà, nosaltres ho vam fer amb el ganxo del batedor elèctric). Es tapa amb un drap humit i es deixar fermentar en un lloc càlid fins que dobli de volum. Amb les mans enfarinades, es treu la massa del recipient i s'aboca al taullel enfarinat.\nDe la massa se'n fan 4 parts i s'estiren ben fines amb el corró. Amb un tallador (d'uns 7 cm de diàmetre) o amb un got del revés es tallen 6 rodones de cada part. En cadascuna s'hi posa una culleradeta de pesto, un trosset de mozzarella i una tomaqueta i es tanca unint les vores.\nEs col·loquen les boletes, amb el punt d'unió cap per avall, dins d'una llauna de forn o bé dins de motlles per a fer magdalenes. Es deixen reposar 1/2 h fins que tornen a fermentar. Es pinten amb oli i es couen al forn durant uns 10-15 minuts. Es desmotllen i es mengen tèbies com a entrant, fredes també són boníssimes.\nBy Cotó de sucre a 28 de juliol 13 comentaris:\nEtiquetes de comentaris: aperitius, focaccia, pizza\nSom al cor de l'estiu i per a nosaltres estiu és sinònim de tomaca acabada de collir, de síndria fresca i d'alfàbrega perfumant els nostres sopars, els tres ingredients principals de la recepta d'aquest gaspatxo.\nA l'estiu, el gaspatxo és un primer plat que fem sovint, gairebé cada dia. Es refrescant, saludable i la canalla se'l menja bé. A més, ens serveix per donar sortida a l'excedent de tomaques, cogombres i pebrots de l'hort del Miquel.\nPartint del més popular, l'anomenat andalús, se'n poden fer variacions afegint-hi altres ingredients no tant habituals, com el cas de la recepta d'avui que és amb síndria.\nPer a fer un bon gaspatxo no hi ha res com unes bones tomaques, si pot ser madurades a la tomaquera. A les comarques del Camp de Tarragona se'n conrea una varietat anomenada tomaca del Benach que potser no és tan coneguda arreu com altres però és una de les millors que hi ha. Quan és ben madura dóna un resultat excel·lent per a fer gaspatxos, i si la feu simplement amanida amb un bon raig d'oli bo, sal i una bona llesca de pa per sucar-ne l'amaniment no haureu tastat res de millor.\nAmb aquest gaspatxo participem en la proposta del mes de juliol que ens fan les noies de Memories d'una cuinera.\nINGREDIENTS (per a 4-5 persones)\n- 1/2 kg de tomaques\n- 1 kg de síndria neta\n- 60 g de pa eixut\n- 70 cc d'oli\n- 30 cc de vinagre tradicional\n- 20 g de fulles d'alfàbrega\n- 250 cc d'aigua\nS'escalda l'alfàbrega i es reserva. Es tallen les tomaques, la síndria i la ceba i es posa tot al pot de la botedora o robot juntament amb el pa, l'aigua i l'alfàbrega. Es tritura i es cola, s'hi afegeix l'oli, el vinagre i la sal i es remena bé. Es posa a la nevera i se serveix ben fresquet amb unes gotes d'oli d'alfàgrega pel damunt.\nLa font d'aquesta recepta ha estat el llibre Gazpacho, d'Alberto Herráiz.\nBy Cotó de sucre a 21 de juliol 8 comentaris:\nEtiquetes de comentaris: estiu, gaspatxos\nLa proposta d'aquest mes de La recepta del 15, que organitzen els amics dels blocs Els fogons de la Bordeta i Xocolata desfeta, són gelats i sorbets.\nEl gelat és un recurs molt pràctic que sempre es pot tenir fet i al congelador fins el moment de fer-lo servir. Si no es té geladora, s'ha d'evitar que es formin cristalls quan s'està congelant per això l'hem d'anar remenant cada dues o tres hores.\nLa geladora domèstica és un altre d'aquells aparells que van acumulant pols fins el dia que et decideixes a fer gelat com una tarona, tot el que et cau a les mans ho vols convertir en gelat o sorbet: les barres de torró de Xixona que no et vas menjar per Nadal, uns plàtans o unes maduixes que et fan nosa per la nevera, per no parlar d'uns iogurts que estan a punt de caducar.\nLa recepta l'hem tret d'un llibre molt senzill però amb receptes molt interessants i fàcils de fer titulat Glaces et Sorbets, que pertany a una col·lecció de petits llibres de cuina que comprem cada vegada que anem d'excursió a França.\n- 5 iogurts naturals sense sucre (els vam fer servir grecs)\n- 250 cc de nata líquida\nEs barregen tots els ingredients fins que el sucre quedi ben dissolt. Es posa la barreja a la geladora fins que està. Sense geladora, s'ha de posar al congelador i anar-lo remenant o passant-li el túrmix cada dues o tres hores per tal d'anar trencant els cristalls que es formin.\nBy Cotó de sucre a 15 de juliol 13 comentaris:\nEtiquetes de comentaris: gelats, La Recepta del 15\nAmanida de ruca, pera i magret d’ànec\nAvui farem una amanida, fa molta calor i ens agrada menjar fresquet i tenir poca feina. Volem allunyar-nos dels fogons i els forns, tot i que ens costa i no sempre ho aconseguim, i preparar cosa fàcil i lleugera, per això tenim tendència a fer amanides de tot tipus. És estiu i fa goig fer-les amb tot d'ingredients ben variats.\nL'ingredient principal que fa que d'aquest plat se'n digui amanida és la ruca, nom català d'una herba comestible que hauríem d'utilitzar amb tota normalitat perquè no s'acabi perdent, que prou coses ja es perden.\n- 400 g de ruca\n- 2 peres tallades a làmines\n- 200 g de magret d’ànec curat\n- 50 g de pinyons torrats\n- 30 cc de vinagre de Mòdena\n- 30 cc de vinagre de Xerès\n- 200 cc d’oli d’oliva\nEs fa un llit de ruca i s’hi van posant els altres ingredients segons el gust de cadascú. S’amaneix amb la vinagreta.\nFont de la recepta: Mediterrània: la mar de plats de la Montse Estruch del restaurant El Cingle.\nBy Cotó de sucre a 08 de juliol 11 comentaris:


El nostre centre es va inaugurar el 28 de febrer de 1974 i actualment al nostre municipi, com a escola, només som nosaltres. Però per saber una mica d'on venim ens hem de remuntar a uns quants anys enrera.\nEn la dècada dels anys 60 hi havia diverses escoles al nostre poble:\n- Escuela Mixta Dr. Roque García: Era una escola pública i la que acollia la majoria dels alumnes del poble. Disposava de dos edificis: un a la Plaça de l’Església (actualment Casal del Jubilat) on anaven exclusivament els nens; l’altre edifici estava situat al carrer Sant Marc i aquí s’escolaritzaven les noies.\n- Escuela Parroquial San José Obrero: També era pública (no ho se). Aquesta escola estava situada on ara hi ha la rectoria. Aquí cursaven estudis només els nois ja que no era mixta. Aquesta escola era coneguda popularment com la dels parroquials.\n- Escuela Nuestra Señora del Pilar: Era una escola privada i religiosa. El seu personal docent eren monges de les Germanes Dominiques de l’Anunciata. Només assistien noies. Aquesta escola estava situada a l’edifici que actualment és l’Escola Municipal de Música i la Llar d’Infants Pare Coll.\nA començament de la dècada dels 70 es va fer un segon edifici a Sant Marc, aleshores els alumnes de l’escola Roque García es van traslladar aquí. Les altres escoles per diverses raons van tancar (les germanes Dominiques van haver de marxar, i els parroquials (no ho se) i la gran majoria dels seus alumnes van passar a l’únic col.legi que hi havia aleshores: el centre públic Roque García. Aquest fet també es va repetir amb els alumnes de la perifèria del municipi: La Rabeia, la Colònia Soldevila i Vilafruns.\nEn arribar a aquest punt aquest centre es va massificar i no va poder oferir unes condicions mínimes, aleshores es va construir l’actual edifici escolar, que va passar a anomenar-se Guillem de Balsareny. En aquest nou edifici s’impartia des del 3r curs fins a 8è d’EGB. L’edifici de Sant Marc es va aprofitar per acollir els alumnes de 1r i 2n; mentre que els més menuts –parvulari: 4 i 5 anys- anaven a l’edifici de les Dominiques, conegut popularment com les monges.\nA la dècada dels 80 es van construir noves aules dins el recinte de l’edifici principal de l’escola, destinades als nens i nenes de cicle inicial. Aquest fet va comportar un efecte dominó: l’alumnat de Sant Marc es va traslladar a aquest nou edificaquí, mentre que les aules de Sant Marc es van aprofitar per donar cabuda als petits del parvulari.\nLa unificació en un sol recinte\nA la dècada dels 90 amb la darrera Reforma Educativa, l’escola deixa d’impartir ensenyament als alumnes de 13 i 14 anys, és a dir, 7è i 8è de la Segona Etapa d'EGB, que passen a cursar estudis d'ESO a l’institut. Aquetsa circumstància fa que quedin aules lliures que s’aprofiten per acollir els alumnes de cicle inicial i les que deixen aquests les aprofiten els del parvulari. Per primera vegada tots els alumnes de la nostra escola es concentren al mateix recinte escolar.


Computació i física quàntica | François Chung, Ph.D. | Català\nFormació Udemy, MOOC (2020). Aquesta formació en línia presenta la computació quàntica com la propera onada de la indústria informàtica. Els computadors quàntics són exponencialment més ràpids que els computadors clàssics d'avui. Els problemes que es consideraven massa difícils de resoldre, com desxifrar el xifrat RSA, ara són possibles a través dels computadors quàntics. La formació se centra en l'anàlisi del comportament dels circuits quàntics.\nSecció 1: Introducció\nPer què aprendre sobre computació quàntica?\nEn què es diferencia la computació quàntica?\nSecció 2: Criptografia quàntica\nExperiments amb polarització de fotons;\nTeorema de no clonació;\nXifrat amb secret compartit d'un sol ús;\nCodificació de dades en polarització de fotons.\nSecció 3: Fonaments\nÀlgebra de matrius;\nMultiplicació de matrius;\nSecció 4: Model matemàtic per a la física quàntica\nModelatge de física amb matemàtiques;\nProbabilitats substractives mitjançant nombres complexos;\nModelatge de superposició mitjançant matrius.\nSecció 5: Física quàntica dels estats d'espín\nRepresentació matricial dels estats d'espín;\nExperiments amb spin.\nSecció 6: Model matemàtic dels estats d'espín\nNotació Dirac bra-ket;\nSecció 7: Transformacions d'estat reversibles i irreversibles\nMesura de transformacions irreversibles;\nTransformacions d'estat reversibles.\nSecció 8: Sistemes multi-qubit\nSecció 9: Entrellaçament quàntic\nSecció 10: Model de computació quàntica\nPortes CNOT i CCNOT;\nPortes Fredkin i universal;\nSuperposició i entrellaçament en portes quàntiques.\nSecció 11: Programació quàntica amb Microsoft Q#\nArquitectura de maquinari del simulador Q#;\nMesura d'estats de superposició;\nEfecte de la superposició en portes quàntiques;\nProgramació d'ordinadors quàntics.\nSecció 12: Experiència quàntica d'IBM\nExperiència quàntica d'IBM.\nSecció 13: Conclusió\nCertificat del curs (Udemy)\n2020circuit digitalcomputació quànticacriptografíaestat d'espínformacióibmmoocpolarització de fotonsporta quànticasimulació per ordinadorudemy


Laumont, l’or negre de Tàrrega\nL’empresa ja és una de les quatre primeres companyies del món en la comercialització de tòfona negre, de la qual exporta un 95%\nper David Rodríguez Corresponsal de Lleida Tàrrega. 27 d’agost de 2018 05:30\nLa tòfona negra és el principal producte de Laumont | Cedida\nLa tòfona és considerada un producte gastronòmic gurmet que es cotitza a un preu elevat. Dins d’aquesta categoria, la tòfona d’hivern és la més cara, cotitzant-se entre 1.000 i 1.500 euros. És en aquesta varietat en la qual s’ha especialitzat Laumont, una empresa majorista amb la seu central a Tàrrega que factura anualment 9 milions d'euros en quilos de tòfona, dels quals exporta un 95% a països com els EUA, el Japó, Dubai, Mèxic o Singapur.\nLaumont ven l’or negre, com es coneix la tòfona, gràcies a una xarxa de 400 recol·lectors que té repartits per tot l’Estat, als quals recull el producte una vegada per setmana. El director general de la companyia, Joan Casals, resumeix la filosofia de Laumont, en “treballar amb la matèria primera fresca i elaborar una part menor amb productes derivats, com les conserves”. Centrada en la selecció, la transformació i la distribució de la tòfona i dels bolets, l’altra àrea de negoci de l’empresa lleidatana, les tasques prèvies es realitzen a una fàbrica ubicada a Valladolid, inaugurada l’any passat.\nReferent de la tòfona\nDe tòfona, Laumont comercialitza exclusivament amb distribuïdors i s’ha posicionat com una de les quatre primeres companyies del món en la seva venda. “En els nostres inicis, als anys 80, van començar amb la tòfona”, comenta Casals. Avui dia, l’or negre representa el 30% de la distribució i és el que li ha permès obrir mercats, especialment durant el període de crisi econòmica. “Durant els moments de dificultat vam optar per innovar, estendre el negoci a més països i adaptar-nos a les noves demandes dels consumidors”.\nD’aquest esperit innovador han sorgit nous productes, com les safates de bolets de 150 grams, que “faciliten la venda i estan pensades pels nous hàbits de compra”, explica Casals. En el segment dels bolets, Laumont factura 13 milions d'euros anuals en bolets, dels quals un 65% es venen en fresc i la resta es reparteixen entre els congelats i els deshidratats. A diferència de les tòfones, Laumont aposta per desenvolupar el seu negoci dels bolets en el mercat interior.\nBolets als mercats majoristes\nCasals recorda que “la majoria de companyies distribuïdores acostuma a comprar el producte fresc al sector dels majoristes”. Per això, Laumont està present amb els seus bolets a Mercabarna, Mercamadrid i Mercabilbao, els principals mercats de l’Estat espanyol. “En el segment dels bolets, el nostre objectiu és garantir el subministrament i el consum durant tot l’any i gràcies al finançament bancari hem pogut disposar de l’estoc necessari per fer-ho possible”. Durant la campanya de recollida de bolets, Laumont compta amb 500 punts de compra a tot l’Estat a més d'una botiga en línia.\nComplementa el negoci amb la venda de bolets en l’àmbit interior, oferint-los als principals mercats majoristes estatals, com Mercabarna, Mercamadrid i MercaBilbao\nAmb les tòfones i els bolets, Laumont ha aconseguit una cartera de 3.000 clients. Malgrat la crisi, en els darrers cinc anys, la seva facturació s’ha doblat, arribant als 22 milions d’euros a l’any i la plantilla s’ha mantingut al voltant de les 40 persones. Emmarcada en la seva estratègia de la qualitat, la firma enguany ha certificat tota la producció que ven amb la norma IFS (International Food Standard), centrada en la sostenibilitat.\nPel futur, Casals revela que Laumont seguirà treballant a adaptar els envasos de bolets a les exigències dels consumidors i consolidant la venda de producte congelat. En el cas de la tòfona, la firma estudia continuar obrint mercats, desenvolupar la indústria pels elaborats i derivats i crear una línia de negoci per la conserva. El seu director general dibuixa el full de ruta que guiarà la fórmula de Laumont. “L’obsessió continuarà estant a la qualitat. Potser no som els més econòmics, però la qualitat sempre serà la màxima”.\nLa multinacional belga Sopura inverteix 5 milions d'euros a Tàrrega


Nou Martorell reparteix premis amb els vals de compra i torna a fer fira de Nadal – aMartorell\nL’Associació per a la Promoció del Comerç i dels Serveis Nou Martorell destina 3.000 euros en la campanya de Nadal ‘El teu tiquet té premi’. Els establiments associats faran un sorteig entre tots els tiquets de compra que els clients dipositin en unes urnes habilitades. Els premis seran vals de regal pel mateix import del que els clients agraciats s’havien gastat en aquella compra.\nFins al 23 de desembre, els clients que comprin a prop d’una cinquantena de comerços associats a Nou Martorell i adherits a la campanya podran omplir el tiquet de compra amb el seu nom i telèfon i dipositar-lo dins d’una urna que trobaran al mateix comerç.\nPer tercer any consecutiu, es durà a terme un sorteig dels tiquets premiats, en directe el 30 de desembre a les 11.00h a Ràdio Martorell, i retransmès en directe per l’emissora municipal. “S’aniran treient tiquets de compra a les botigues associades fins que s’arribi als 3.000 euros de topall de la campanya”, explica el dinamitzador de Nou Martorell, Lluís Gutiérrez.\nLluís Gutiérrez, dinamitzador de Nou Martorell\nEls clients localitzaran aquí els establiments participants en la campanya o bé amb un distintiu a l’entrada de la botiga. Els premiats podran fer una segona compra gratuïta “al mateix establiment de la primera”, explica Gutiérrez.\nLes botigues es posaran en contacte amb els guanyadors i guanyadores, que tindran un termini de 30 dies per fer la nova compra gratuïta.\nAquest diumenge, fira a la rambla de Les Bòbiles\nNou Martorell celebra, aquest diumenge 12 de desembre, la seva Fira de Nadal a la rambla de Les Bòbiles, amb el comerç de proximitat, l’artesania i els productes nadalencs. “És una fira molt esperada, ja que l’any passat no es va poder fer”, comenta Lluís Gutiérrez. Se celebrarà des de les 10.00 a les 20.00h: “Es repartirà brou nadalenc, hi haurà tió gegant, una xocolatada a la tarda i uns personatges que aniran passejant”.\nA més de prop d’una cinquantena de comerços associats, s’hi instal·laran també estands d’artesans i un inflable.\nFont: Nou Martorell reparteix premis amb els vals de compra i torna a fer fira de Nadal


Xerrada Art pop d'Europa als Estats Units, al CAEE - FÒRUM.ad\nXerrada Art pop d’Europa als Estats Units, al CAEE\nel: 09/09/17 13:30\nEl Centre d’Art d’Escaldes Engordany, CAEE, proposa la xerrada Art pop d’Europa als Estats Units, a càrrec de Josep Maria Ubach, gestor cultural i conservador, i d’Ermengol Puig, professor de teoria de l’art, el dimecres 13 de setembre a les 20.30 h.\nAquesta xerrada forma part de les activitats entorn a THIS IS POP ART, exposició d’art pop. L’art pop va ser un moviment artístic que va sacsejar l’art contemporani des de la dècada dels anys cinquanta del segle xx a Anglaterra i que va triomfar especialment als Estats Units. L’art pop va trencar amb l’expressionisme abstracte. Utilitzava imatges procedents de la publicitat i emprava la tècnica de la serigrafia per convertir estrelles del cinema i objectes quotidians en art.\nAquest corrent artístic va qüestionar el concepte tradicional de l’art: què és i què no és art? Una revolta basada en les idees dels dadaistes i surrealistes. L’art pop també va reflexionar, mitjançant l’ús de colors estridents, sobre la societat consumista i el capitalisme, a més es va apropiar de tècniques artístiques dels mitjans de comunicació massius com ara el còmic, la fotografia o el cartell publicitari; altres característiques de l’art pop van ser la bidimensionalitat, el dibuix nítid o l’ús del gran format.\nThis is POP ART! reuneix obres dels artistes més destacats de l’art pop americà: Keith Haring, Robert Indiana, Roy Lichtenstein, i Robert Rauschenberg a més de diverses obres d’Andy Warhol, artista polièdric, mànager musical, cineasta, hipocondríac, habitual de les nits a l’Studio 54 i creador de The Factory.\nTHIS IS POP ART es podrà visitar fins el 23 de setembre de 2017\nHoraris:de dilluns a dissabte de les 9.30 a les 13.30 h i de les 15 a les 19 h.\nEntrada Anterior: Unió de Pagesos denuncia el malestar creixent al Pirineu pels danys de la fauna salvatge\nEntrada següent: Lluís Jutglar: Pots fer humor de qualsevol cosa, però no a tot arreu”


Kid’s Cluster, compromís amb la infància - Jugar, una forma de viure - Imma Marín\nSi jo us dic Kid’s Clúster… vosaltres em direu. ¿un clúster per a infants? Bé, sí i no! El Kids és un clúster ben original, perquè uneix empreses i entitats no per l’objecte de la seva activitat, sinó pel subjecte al qual es dirigeixen. Un subjecte altament sensible: els infants i les seves famílies.\nEl Kid’s Cluster va néixer el 2010, i Marinva en forma part des de l’inici. Vam començar unes quantes empreses convençudes que el treball col·laboratiu és una aposta per a la millora i el creixement del conjunt de les empreses, però també, en aquest cas, com a compromís amb la infància. Oferir serveis i productes als infants s’ha de fer des de l’ètica i els valors. No tot s’hi val.\nI aquell projecte s’ha anat consolidant i avui el KID’S CLUSTER agrupa pràcticament 60 empreses i organitzacions catalanes públiques i privades, que busquen un espai comú on obtenir més coneixements i recursos per impulsar els seus productes i serveis orientats al sector infantil. Sempre des de la confiança, la generositat i la cooperació. Les entitats que en formem part apleguem més de 18.000 professionals del sector i produïm una facturació combinada de 2.200 milions d’euros anuals.\nEl que fem al KID’S CLUSTER és crear les condicions perquè les empreses del nostre país que operen en el mercat infantil tinguin més i millors oportunitats de negoci. Per aconseguir-ho, organitzem tot tipus d’activitats, oferim sessions formatives especialitzades, promovem projectes entre els diferents associats, estimulem la innovació, analitzem les tendències de futur, promovem el networking i l’intercanvi de coneixements, ajudem a accedir a nous mercats… En definitiva, cooperem entre nosaltres per competir millor.\nTot just fa un parell de mesos, hem renovat la junta directiva i, en aquesta renovació, n’he assumit la presidència, alhora que la junta ha crescut amb noves incorporacions. No cal que us digui que és per a mi tot un honor i un gran repte que emprenc amb molta il·lusió, ganes i compromís. Crec sincerament en la importància de ser capaços d’obrir la nostra mirada i de creuar i compartir al màxim els nostres coneixements. D’aquesta manera, podem identificar les necessitats d’infants i famílies per dissenyar productes i serveis que ajudin les noies i els nois a créixer i desenvolupar-se de la manera més sana possible, i contribuir al benestar de les famílies. Estic convençuda que millorar la vida dels infants i els resultats de les empreses no són dos objectius incompatibles, ans al contrari: poden retroalimentar-se en un suggerent cercle virtuós. Es tracta de ser intel·ligents, agosarats, pensar “fora de la capsa” i cercar els guanys per a tots de manera equilibrada.\nEl Kid’s es troba ara mateix en un moment molt interessant i encoratjador. Cada mes s’incorporen noves empreses, els socis participen activament, hi ha ganes d’anar més enllà fins i tot dels horitzons marcats. Per a aquesta etapa que iniciem ens hem proposat moure’ns en tres eixos:\nEl Mercat: on la informació que puguem tenir de les famílies i els canals de venda ens ajudarà a identificar millor les necessitats i oportunitats tot imaginant junts nous models de negoci\nLa Innovació: on la tecnologia, els espais en què aflori la creativitat i el treball en xarxa seran motors de canvi\nL’educació i el lleure: la separació entre aquests dos conceptes cada dia es difumina més, de manera que es creen nous vincles afavoridors d’aprenentatges significatius i, sobretot, la implicació dels infants, la seva participació i la nostra escolta activa\n¿Què seria del Kid’s si no sabéssim preguntar i escoltar els infants?\nJa veieu, tenim molts reptes, tots ells il·lusionadors i amb voluntat transformadora. Podeu consultar i saber-ne més a la pàgina web. Us recomano especialment el Kid’s Lab, on trobareu serveis i productes disruptius i inspiradors.\nI, per descomptat, estic a la vostra disposició per a tot el que vulgueu saber sobre el Kid’s C.\n← TIC TAC, TIC TAC… La vivència del temps quan juguem!\nAprendemos juntos. Un projecte d’educació per a una vida millor →\nAprendemos juntos. Un projecte d'educació per a una vida millor\nExperiències Projectes reflexions\ngamificació Día del Juego gamificación Riedulab juegos cultura conferencias Internacional actualitat Francia juego libros conferències joguines empresa joc educació actualidad ¿Jugamos? events actitud lúdica juguetes participación blog eventos educación juegos de mesa jocs de taula videojuegos derechos infancia


Operacions vinculades i el seu règim fiscal | DiG Advocats Barcelona\n17 desembreOperacions vinculades i el seu règim fiscal\nLes operacions vinculades efectuades entre persones o entitats vinculades es valoraran pel seu valor normal de mercat.\nS'entén per valor normal de mercat aquell que s'hauria acordat per persones o entitats independents en condicions de lliure competència.\nAdopció codi de conducta UE sobre obligacions de documentació:\nMasterfile i obligació del grup al qual pertanyi el subjecte passiu.\nConcepte del grup: no comprèn tots els supòsits de vinculació.\nDocumentació específica per a cada país à obligació del subjecte passiu\nPrincipi General: exigència per a totes les operacions vinculades, Amb independència dels supòsits de vinculació o de que es tracti d'operacions internacionals o operacions interiors.\nles operacions vinculades, operacions vinculades, règim fiscal


Aprendre llengües:  Competències digitals bàsiques\nM'interessa la qüestió de les noves competències que han de tenir els joves actuals i l'exercici de determinar fins a quin punt en aquestes noves competències hi ha implicada la competència lingüística i comunicativa. Per això em va semblar molt útil la llista de competències que mostrava Dolors Reig fa uns dies a El caparazón (a partir de la consulta al bloc Teaching College Math). Es tracta de seixanta competències que els joves universitaris entre 18 i 25 anys haurien de dominar. Per sota de la classificació en subgrups proposada per aquestes fonts estableixo una altra classificació segons diversos aspectes implicats. Constato, d'entrada, que el paper de les persones relacionades amb l'ensenyament-aprenentatge de la llengua (des del instituts, els departaments de filologia o els serveis lingüístics universitaris, etc.) sembla molt elevat en aquest afer. Estableixo aquesta classificació: 1) competències relacionades amb el domini dels nous llenguatges o codis de la xarxa (HTML, per exemple); 2) competències relacionades amb les noves formes d'escriure: fer servir enllaços; incrustar codis; saber fer servir emoticones o abreviatures a la xarxa; saber incorporar widgets, tags, etiquetes; saber-se expressar en un espai de pocs caràcters com el del microblogging i "resumir" adreces web per mitjà d'aplicacions d'escurçament; treballar amb citacions i gestionar la bibliografia dels nostres textos; saber protegir els nostres escrits amb una llicència; saber crear presentacions amb una lògica no lineal; 3) competències relacionades amb el llenguatge audiovisual (creació de vídeos; ús honest d'imatges, àudios o vídeos de la xarxa; 4) competències relacionades amb la interacció amb altres persones (saber compartir allò que s'ha creat a la xarxa, per exemple); 5) competències relacionades amb el coneixement de nous tipus de textos, documents o "gèneres discursius" (i amb noves maneres de gestionar-los), els quals són sovint multimodals: crear pàgines personalitzades (amb Netvibes, iGoogle...); crear webs personals; crear currículums i portafolis digitals; saber elaborar blocs; saber redactar històries (storytelling); saber construir mapes mentals; convocar reunions; gestionar bé el correu electrònic; dominar Twitter; impartir un webinar; saber crear una presentació eficaç; saber les diferències entre diverses xarxes socials com a espais comunicatius; saber l'ús què es pot fer dels materials de la xarxa; 6) competències relacionades amb l'adequació comunicativa: determinació de quan es pot compartir allò que es fa, ara que tot aboca a compartir; saber escriure un primer contacte per mail, o un bon tema al missatge de correu; saber escriure una bona resposta; saber preparar una presentació amb la longitud adequada; 7) competències relacionades amb la nova lectura a la xarxa: com gestionar un lector RSS, per exemple, i com llegir els elements que hi arriben; tenir criteris per decidir si es pot confiar en una font informativa; 8) competències diverses relacionades amb la cerca d'informació. El panorama és autènticament revolucionari i no s'hi val a badar: a les classes de llengua ja no es pot continuar ensenyant, de bracet de molts manuals, a redactar cartes formals (és el que demanen els rònecs exàmens del segle passat), a escriure postals o a deixar missatges als contestadors. Cal ensenyar ja a escriure més bé la llengua que s'escriu (complexa, multimodal, regida per l'existència de nous usos i nous gèneres) i a llegir millor tal com es llegeix ara. Els professors de llengua són, segurament, els professionals més preparats per al canvi. Quants dominen, però, ara com ara, la major part de les seixanta competències indicades?\nPublicat per Enric Serra a 22.9.09\nEtiquetes de comentaris: competència_digital, escriptures, formació_de_formadors, formador, lectura\nRosa 12:55 a. m.\nEnric, responent a la pregunta que planteges, et puc dir que jo conec molt pocs (em sembla que cap) professor de llengua que tingui algunes d'aquestes competències. És clar que el que més conec és l'àmbit de la formació de català a funcionariat, on sovint els alumnes no tenen ni els coneixements ni els mitjans per utilitzar eines 2.0, però tot i així haig de confessar-te que hi ha un abisme entre el que planteges i la realitat que visc.\nM'ha agradat la relació d'eines que exposes i estic totalment d'acord amb tu que cal ensenyar la llengua que s'escriu i potser fugir una mica més dels manuals de sempre. Cal que tant els ensenyants com els aprenents adoptin una nova actitud davant l'aprenentatge d'una llengua. Les eines de comunicació, les necessitats comunicatives i la societat ha canviat; per tant la formació de la llengua també hauria d'adaptar-se més a aquesta nova realitat. La veritat, però, és que les classes de català continuen sent tal com es feien fa 20 o 30 anys.\nEnric Serra 1:32 a. m.\nMoltes gràcies, Rosa, pel comentari. És fantàstic tenir opinions, contrapunts, matisos al que s'escriu. És cert que la realitat de professors i alumnes, en certs casos, es troba ancorada 20 o 30 anys enrere, com dius. El canvi, però, és aquí, es va introduint lentament. Cada dia tots som una mica més "2.0"... A mi m'impressiona força veure el professorat de llengües (no tot!) llançant-se a conèixer nous recursos i eines per a un treball diferent amb els seus alumnes... És veritat que moltes temptatives són vacil·lants, però també que hi ha molts profesionals que no volen perdre el tren. Hi ha molta feina a fer en la formació de formadors i la pràctica reflexiva dels formadors. Veig que l'abisme es va fent més petit.


Check-in. De vinyes i pedra seca, a Vilalba dels Arcs\nPublicat dimecres 26 de Agost de 2020 12:01\nCheck-in. Dimecres 26 d'agost\nAvui viatgem a un petit pobla de la Terra Alta amb passat templer. Els Hospitalers també van passar per aquest territori que més tard va ser escenari de la Guerra dels Segadors, la de Successió i de les Guerres Carlines. Front també republicà, com és palès al monument commemoratiu construït al llocs conegut com els Quatre Cantons.\nAl poble hi trobem elements medievals, com els porxos de la plaça. Les cases que no hem de deixar de veure són la Casa Martell i la Casa Coll. Tot el poble és pedra viva.\nVisitarem l’Església de Sant Llorenç, amb una barreja d'estils gòtics, renaixentistes i barrocs als segles XVII-XVIII, una de les més singulars de Catalunya. O la capella de la Mare de Déu de Gràcia d'època templera i d'estil romànic.\nA més, del Calvari situat al capdamunt d'un camí costerut on hi ha la capella de la Mare de Déu dels Dolors i la de la Mare de Déu de Montserrat. Prop d'aquest punt hi ha els safareigs públics, coneguts com “La Font”. Cal citar dues ermites més, la de Berrús, que va ser salvada de les aigües del pantà al ser traslladada en aquest indret l'any 1965 i la de Sant Pau, amb una gran llosa monolítica de sostre.\nTerra de bons vins, a Vilalba dels Arcs també us parlarem de la Cooperativa Agrícola de la Germandat que es dedica essencialment a la producció vinícola de vins blancs, garnatxa blanca i macabeu amb DO Terra Alta. També terra d'ametllers i oliveres i marges de pedra seca. En parlem amb el picapedrer i escultor de Vilalba dels Arcs, Francesc Xavier Solé Borràs.


El Grup MÉS fa que el Parlament es pronunciï sobre l’indult a Matas - MÉS per Mallorca\nEl Grup MÉS fa que el Parlament es pronunciï sobre l’indult a Matas\nLa coalició vol instar el Govern espanyol a denegar-li’l. Fina Santiago lamenta que l’Audiència hagi ajornat l’ingrés a presó de l’expresident\nEl Parlament s’haurà de pronunciar en les properes setmanes sobre el possible indult a l’expresident Jaume Matas, que ha estat condemnat a presó per un delicte de corrupció política. El Grup MÉS ha presentat una proposició no de llei per instar el Govern espanyol a denegar l’indult sol·licitat per Matas. La coalició també proposa que el Parlament es manifesti a favor de modificar la llei de l’indult per tal que les persones condemnades per delictes relacionats amb la corrupció no es puguin acollir a aquesta figura.\nLa portaveu adjunta del Grup MÉS, Fina Santiago, lamenta que l’Audiència de Palma hagi decidit suspendre l’ingrés a presó de l’expresident per esperar l’acord del Govern espanyol sobre el seu eventual indult: “la justícia ha de ser implacable amb els corruptes, i no ha de donar peu que la ciutadania pugui tenir la més mínima percepció que hi ha algunes persones que gaudeixen de determinats privilegis, o que no tothom és igual davant la llei. Amb la corrupció hi ha d’haver tolerància zero”.\nPer altra banda, Santiago apunta que “el PP de les Illes Balears haurà de dir públicament si vol que s’indulti o no l’expresident del Govern i d’aquest partit. La formació s’haurà de posicionar davant uns fets que fins ara evita o sobre els quals simplement diu obvietats com ara que ‘respecten les decisions judicials’”.\nLa coalició d’esquerra sobiranista recorda que l’expresident Jaume Matas fou condemnat en primera instància a 6 anys de presó per diversos delictes, i que posteriorment el Tribunal Suprem el va condemnar a 9 mesos per tràfic d’influències a favor del sr. Antonio Alemany, qui redactava els discursos de l’expresident. Matas va sol·licitar a l’Audiència de Palma la suspensió de la pena o la substitució per una multa, però l’Audiència va rebutjar la sol·licitud i va decidir que l’expresident havia de complir la pena de presó. Ahir la Secció Primera de l’Audiència va decidir suspendre’n l’ingrés a presó fins que el Govern espanyol es pronunciï sobre si li concedeix o no l’indult.\nEl PP va votar contra la proposta de modificar la llei de l’indult\nEl Grup MÉS recorda que ara fa un any va registrar al Parlament una proposició de llei per modificar la llei de l’indult en tres punts: a) que els condemnats per corrupció no poguessin ser indultats; b) que la competència d’atorgar indults no fos del Govern de l’Estat, sinó d’una comissió del Congrés dels Diputats i per majoria qualificada; i c) exigir que cada indult s’hagués de motivar de manera extensa. El PP hi va votar en contra.\nPNL del Grup MÉS sobre la denegació de l’indult a Jaume Matas (PDF – 181.3 kB)\nPNL del Grup MÉS sobre la modificació de la llei de l’indult (rebutjada pel PP) (PDF – 158.9 kB)


Parlem de bèsties… « Aula virtual dels cursos de català del CNL d'Osona\nParlem de bèsties…\nEl cavall és un animal gros i pelut que menja herba i cereals. Té les orelles petites, té els ulls petits i té la cua llarga. Sobre el coll té la crinera. És fort i musculós. Pesa bastant. És un animal que pot córrer molt.\nL’elefant és un animal gros que menja herba, fulles i fruita. Té una trompa i una cua llargues, té els ulls petits i té les orelles grosses. Pesa molt. És un animal sociable i intel·ligent.\nLa pantera és un animal salvatge. És esvelt i gros. Té el pèl negre i les orelles petites. Té els ulls rodons i la cua llarga. És un animal fort i ràpid. És molt actiu i àgil. La pantera és un animal carnívor. És ferotge i solitari. Viu al bosc o a la selva. De vegades dorm als arbres.\nEl lleopard és un animal de la família dels felins. Té el pèl de color beix, groc o marró clar amb taques amb forma de punt de color marró fosc o negre. El lleopard és un animal força gros i esvelt. Té la cara més petita que la pantera. Té els ulls petits, amb forma d’ametlla. Les seves orelles són petites. Té la cua llarga. Té el pit gros i cap enfora. Es mou lentament, però quan corre, corre molt ràpidament.\nÉs un animal carnívor. És fort i agressiu. És molt independent.\nEl lleó és un animal gros i pelut sobretot a la part del cap, i de color marró. En canvi les orelles són força petites. Té unes potes molt fortes i una cua llarga de color negre. És un animal ràpid, i per això és un bon caçador. Pot arribar a pesar 250 quilos!\nLa guilla és un animal no gaire gros, però tampoc és petit. Té un morro fi i una cua molt espessa. Té les orelles punxegudes, el cap triangular, de cos esvelt i pelatge suau de color taronja. Són caçadors solitaris, sobretot de petits mamífers.\nCurs de nivell inicial 2 de Vic (Ariadna)\nCurs de nivell inicial 1 de Vic (Ariadna)\nCurs de nivell inicial 2 de Vic (Montse Bové)\nCurs de nivell inicial de Manlleu (Alícia)\nSetmana del 24 d’octubre: activitats >> << El fragment inicial


lectures de la missa del diumenge de pasqua 20 abril 2014\n. DIUMENGE DE PASQUA-RESURRECCIÓ DEL SENYOR\n«fins aquell moment encara no havien entès que Jesús havia de ressuscitar d’entre els morts»\nAc 10,34a. 37-4\n"Resurrecció de Jesús segons Joan"\nEl relat de la resurrecció de l’evangeli segons Joan té una primera sorpresa per al lector. No són les dones les que van al sepulcre de bon matí (tres a Marc, dues a Mateu, moltes a Lluc), és només Maria Magdalena, una figura nova en l’Evangeli de Joan perquè no ha aparegut fins a l’escena del calvari (Jn 19,25). Tanmateix, aquí té un protagonisme innegable. Ella és la primera a trobar la tomba oberta (20,1). És ella la que va a dir-ho als deixebles (20,2). També serà la primera a qui Jesús ressuscitat s’apareixerà (20,11-18). Però, per damunt de tot, serà la que portarà el missatge pasqual als deixebles: «He vist el Senyor» (20,18). El seu sorprenent protagonisme va donar peu a ser anomenada apòstol dels apòstols. És apòstol (enviada) perquè Jesús l’envia als seus germans: «Ves a trobar els meus germans i digues-los: pujo al meu Pare que és el vostre Pare, al meu Déu que és el vostre Déu» (20,17). El missatge pasqual està formulat en termes joànics. Jesús puja (20,17; cf. 3,13), és exaltat de la terra (12,32), és elevat a l’àmbit de Déu, que és el seu àmbit (6,62; cf. 13,3 i 16, 28). L’anunci pasqual en l’Evangeli de Joan és transmès per Maria Magdalena, una apòstol.\nDesprés de Maria Magdalena, Pere i l’altre deixeble («aquell que Jesús estima») corren cap a la tomba. La narració té detalls: primer arriba l’altre deixeble i veu el llençol d’amortallar plegat, però no hi entra. Arriba Pere i veu tant el llençol com el mocador, però el mocador és en un altre lloc, encara lligat. Aquests detalls apunten que no s’han emportat el cos. El text subratlla que l’altre deixeble «veié i cregué». Però no veié Jesús. El text es tanca amb una observació que afecta Pere: «Encara no havien entès l’escriptura que Jesús havia de ressuscitar d’entre els morts». En la fe pasqual, el deixeble que Jesús estima va davant de Pere (cf. 21,7).\nLa fe pasqual que recomana l’Evangeli de Joan és la del deixeble: «Benaurats els qui creuen sense veure» (20,29). La fe del deixeble estimat, la dels cristians joànics, la nostra.


El CDR Tarragona tallarà, de nou, l'avinguda Roma a partir d'aquest dijous\nEl CDR de Tarragona reactiva els talls a l'avinguda Roma\nLa protesta es durà a terme a partir de les 19 hores\ndijous, 2 de gener 2020 - 10:47h\nImatge d'arxiu d'un tall a trànsit a l'avinguda Roma per part del CDR Tarragona el passat 19 de desembre. | ACN\nPassades les primeres dates assenyalades de les festes de Nadal, el CDR Tarragona ha anunciat que, a partir d'aquest dijous, 2 de gener, reactivaran el tall de carreteres a l'avinguda Roma. La manifestació d'aquesta tarda té previst començar a partir de les 19 hores.\nEn una piulada al seu perfil de la xarxa social Twitter, el CDR Tarragona ha fet una crida a ser-hi «totes» a la protesta perquè, segons aquest col·lectiu independentista, «no podem defallir, ni molt menys normalitzar la injustícia».\nProtesta contra ERC\nEls Comitès de Defensa de la República es troben especialment actius en aquest canvi d'any. A banda de l'anunci del CDR Tarragona que reactiva el tall de l'avinguda Roma, el passat dia 30 de desembre, el CDR Camp Tarragona va empaperar la seu d'ERC a Tarragona en protesta per la previsible abstenció dels republicans en el debat d'investidura del candidat a la presidència del govern espanyol, el socialista Pedro Sánchez.\n"👶 BENVINGUT! Ja coneixem el primer bebè nascut a les comarques de TGN aquest 2020" "😡 INDIGNANT: Apareixen a TGN trampes il·legals que fereixen animals i mascotes"\nprocés català mobilitat CDR


la serp blanca: Josep Iborra, Premi Crítica «Serra d’Or» d’Estudis Literaris\nJosep Iborra, Premi Crítica «Serra d’Or» d’Estudis Literaris\nAhir es van lliurar a Barcelona els Premis Crítica «Serra d’Or» 2013. El llibre de Josep Iborra, Humanisme i nacionalisme en l’obra de Joan Fuster (PUV), va ser guardonat amb la serreta d’or en l’apartat d’Estudis Literaris. Al final d’aquesta entrada, hi podeu llegir la relació completa de les obres premiades. En aquest moment de tanta satisfacció, és important de fer constar que aquest llibre no s’hauria arribat a publicar sense l’interès i la dedicació que hi va posar des del primer moment Francesc Pérez Moragon.\nEn nom de la família de Josep Iborra, vaig recollir la serreta d’or i vaig dir unes paraules per agrair el premi i per comentar l’obra premiada. L’acte de lliurament dels premis va tenir lloc al Palau Moja, situat entre les Rambles i el carrer Portaferrissa. Aquest palau, una edificació esplèndida del segle XVIII, va ser adquirit a la segona meitat del segle XIX pel marqués de Comillas («el marqués entre comillas», que en deia Aracil), el qui va contractar Jacint Verdaguer com a capellà i almoiner.\nL’acte va estar presidit per l’abat de Montserrat, Josep Maria Soler, per Laura Borràs, directora de la Institució de les Lletres Catalanes, que hi va acudir en nom del conseller de Cultura, i per Josep Massot i Muntaner, factòtum de la revista Serra d’Or i de les Publicacions de l’Abadia de Montserrat. Massot i Muntaner va obrir l’acte amb un parlament dramàtic, gairebé desesperat, sobre la situació de les infrastructures, especialment les editorials, que fan possible la cultura catalana. Les retallades han obligat a tancar revistes que publicava l’Abadia de Montserrat adreçades a un públic infantil com Tretzevents i Piu-piu, i han deixat molt tocada la mateixa editorial. Josep Massot va assenyalar que «limitant-nos simplement al camp que m’afecta més de prop, el món dels llibres i de les revistes, hem de constatar un augment creixent dels problemes de tota mena, que posa en greu perill la continuïtat del sector i que ens angoixa profundament. En el nostre cas, en relativament poc temps hem hagut de suportar la desaparició de la distribuïdora L’Arc de Berà i de la seva llibreria Ona, que ens va representar pèrdues materials molt considerables, i no gaire després el concurs de creditors de la distribuïdora Lyra, que n’havia pres el relleu i que no ha pogut fer front a la minva de vendes a les llibreries i sobretot al deute que tenia amb la Generalitat Valenciana, que va ser incapaç de pagar les factures corresponents als llibres que havia anat adquirint per a biblioteques o escoles». Massot va advertir del «perill que, tal com van les coses en aquest moment, se’ns esquinci d’una manera irreparable una infraestructura cultural que ha costat molt de construir i que abasta no solament el món del llibre, sinó també el cinema, la televisió, la ràdio, el teatre, la música, l’art, etc». Em va estranyar una mica que no fes cap referència a les possibilitats que ofereix la Xarxa.\nLaura Borràs va intervenir amb un parlament perfectament travat, habilíssim, una autèntica perfomance comunicativa. No va desmentir el diagnòstic de Massot i Muntaner, però va dir que davant d’aquest panorama només es poden fer dues coses: optimitzar els recursos i aprofitar al màxim els talents del món de la cultura.\nL’abat de Montserrat va tancar l’acte. Va reivindicar la inserció dels monjos de Montserrat en la realitat i en el país que els envolta. En el seu parlament va fer referència als països catalans i a la noció de sobirania.\nA continuació, els assistents vam disfrutar d’un generós refrigeri, gentilesa de la pastisseria Foix de Sarrià. Vaig aprofitar l’ocasió per saludar Laura Borràs. Ens coneixíem virtualment, però encara no havíem coincidir mai cara a cara. Laura portava una gavardina blau elèctric molt xula.\nPublicat per Enric Iborra a 12:22\nEtiquetes de comentaris: Joan Fuster, Josep Iborra, Josep Massot i Muntaner, Laura Borràs, Literatura catalana


Meritxell Ruiz, l’original | El Món de Reus\n← Ja tenim els guanyadors del Calendari de Festes, Costums i Tradicions del Món de Reus\nEl senyor Ramon Bergadà →\nMeritxell Ruiz, l’original\nPosted on 13 gener 2016\tby Josep Baiges\nAhir, tot just abans de dinar, vaig començar a escoltar la tertúlia que el Jordi Escoda havia programat a Ràdio Ciutat de Reus amb tres dels seus opinadors de capçalera: el crack als despatxos del CF Reus Deportiu, el Ferran Pujol; l’advocat irreductible, Lluís Gibert; i el periodista de llarga trajectòria, el Joan Carrión. Acompanyat d’un gotet de Vermut Miró, omnipresent fins i tot en el patrocini de l’espai radiofònic, anava escoltant les primeres reflexions dels convidats quan, de cop i volta, la meva atenció es va desviar cap al telèfon mòbil on les xarxes ganxetes treien fum amb l’enèsima sorpresa (aquesta amb DO Reus) que ens ha deparat la política catalana durant els últims dies: l’anunci del nomenament de la reusenca Meritxell Ruiz com a nova Consellera d’Ensenyament.\nCom deia les xarxes i els seus respectius piuladors locals es van excitar amb la notícia. Al twitter (on la flamant consellera es presenta com a “Ganxeta (de Reus) a Barcelona”) el periodista “més in” del Món de Reus, el Francesc Gras, apuntava una dada històrica: “@RuizIsern es converteix en el tercer conseller de @reus_cat #Reus a la Generalitat. Abans van ser Albert Vilalta i el metge Josep Laporte”. L’irreductible Lluís Gibert, sempre incisiu, preferia mirar-se el melic tot exclamant: “Biiieeeennnn. Tinc una consellera que em segueix (al twitter). @RuizIsern #ReusPower Per fi algú intel·ligent 😂😂😂😂”. El consultor Xavier Plana també s’apuntava a l’onada: “Molt content! Una excel·lent persona amb gran sensibilitat professional. I a més, de #Reus. Felicitats!“. La Maria Adserias, un dels cervells de Còdol Educació, rematava: “Una gran persona i, segur, una gran consellera!! Felicitats Meritxell!!”. Al Jordi Salvadó només li faltava fer un redoble a la bateria: “Des de #Reus i des de l’escola concertada no puc estar més content amb la nova Consellera d’Ensenyament, sort i encerts, @RuizIsern!”. Carrutxa, l’entitat de cultura popular, també hi deia la seva: “Reusenca i coneixedora del món de la cultura popular, Meritxell @RuizIsern, consellera d’Ensenyament”. I entre d’altres piulades també em va fer gràcia la del Jordi Sans Sugranyes apel·lant al “#OrgullReusenc, enhorabona i molts èxits @RuizIsern”.\nDeu n’hi do quina eufòria. Però particularment la vaig compartir. Per una ciutat que semblava haver perdut influència a l’univers polític del país, amb una única diputada al parlament, la Montse Vilella de Junts pel Sí, (després de la sobtada dimissió del podemista Gerard Bargalló “El Breu”) veure de cop i volta una conciutadana convertida en la consellera més jove del govern català pels de Reus és una gran notícia. I me n’alegro per la Meritxell. Sens dubte acredita una llarga trajectòria que l’avala per un càrrec d’aquestes característiques. I al marge dels mèrits professionals m’agradaria destacar, com ja apuntava algun inquiet piulador, que es tracta d’una bona persona. I això en aquest món en el que ens ha tocat viure és un fet altament remarcable i que s’ha de posar en valor.\nUna última curiositat. Repassant els impactes als mitjans, vaig ensopegar amb un diari digital anomenat Catalunya Press que apuntava que la Meritxell Ruiz era “original (que no originària) de Reus”. Això d’original ho vaig trobar formidable per una dona que sempre ha presumit d’aquest reusenquisme ben entès reforçat per la seva pertinença personal i familiar a l’Orfeó Reusenc, la històrica entitat del carrer de Sant Llorenç. Prenguin nota: aquest és el model, l’original Made in Reus. Rebutgin, per tant, imitacions.